Fernandes rasai bahagia dalam tangisan
Oleh KOSMO!

14 Mei 2021, 7:08 pm
MANCHESTER – Pemain tengah sensasi Manchester United, Bruno Fernandes mengakui perasaannya bercampur baur selepas menyaksikan pasukannya tewas 2-4 kepada Liverpool di Stadium Old Trafford pada aksi Liga Perdana Inggeris (EPL) awal pagi semalam.
Kata Bruno, barisan pemain perlu menjadikan kekalahan itu sebagai pengalaman berharga selepas melakukan banyak kesilapan mudah dengan membuka ruang dan peluang buat The Reds menguasai perlawanan.
“Kami telah menggunakan taktikal yang diarahkan oleh pengurus pasukan (Ole Gunnar Solksjaer) dengan memberi tekanan buat pasukan Liverpool dan ia berjaya pada 45 minit pertama.
“Namun, momentum itu gagal diteruskan apabila pasukan lawan mudah melakukan serangan balas pantas selepas melihat banyak ruang terbuka khususnya di bahagian pertahanan.
“Justeru, saya harap kami menjadikan kekalahan ini sebagai pengalaman untuk bangkit mengharungi baki saingan musim ini,” katanya.
Dalam perkembangan sama, Fernandes mengakui teruja apabila diberi kepercayaan untuk memakai lilitan kapten buat kali pertama selepas tonggak pertahanan, Harry Maguire tidak diturunkan ekoran kecederaan.

“Semua orang tahu penghargaan tertinggi sebagai pemain kelab ini adalah apabila diberi tanggungjawab menjadi kapten pasukan. Ia bagaikan mimpi menjadi kenyataan kerana menjadi antara detik terbaik sepanjang karier saya,” katanya. – AGENSI


Bawa pulang jari rakan putus akibat mercun
Oleh ROHANA MOHD. NAWI

14 Mei 2021, 9:06 pm
KOTA BHARU – Seorang murid tahun lima putus tiga jari tangan kanannya selepas mercun buatan sendiri yang diperbuat menggunakan botol tiba-tiba meletup dalam kejadian di Kampung Kedai Buloh di sini kelmarin.
Kejadian kira-kira pukul 1 tengah hari itu menyebabkan jari telunjuk, hantu dan manis tangan kanan Nor Sham Shah Kiemee Ahama, 11, putus apabila belerang daripada 25 biji mercun bola di dalam botol itu meletup selepas ia dinyalakan.
Ibu saudara mangsa, Wan Rahimah Wan Noh, 31, berkata dia menyedari kejadian tersebut selepas seorang rakan mangsa membawa satu jari anak saudaranya di dalam plastik ke rumah untuk memaklumkan mengenai tragedi ngeri itu.
Sebahagian jari mangsa yang putus ditemui di dalam kawasan rumput di lokasi kejadian.
Katanya, selepas melihat dan mengetahui kejadian itu, anak lelakinya, Aefan Rasha Adnan, 13, terus bergegas memberitahu keluarga mangsa.
“Saya terkejut melihat jari itu dalam keadaan masih berdarah. Saya terus pergi ke tempat kejadian untuk mencari dua lagi jari mangsa yang sudah putus.
“Selepas kejadian itu, saya mendengar mangsa menyebut kalimah Subhanallah sambil berjalan kaki pulang ke rumah,” katanya ketika ditemui pemberita di rumahnya hari ini.

Menurut Wan Rahimah, anak saudaranya itu kemudian dibawa ke klinik kesihatan berhampiran sebelum dirujuk ke Hospital Raja Perempuan Zainab II (HRPZ II) di sini untuk pemeriksaan lanjut.
Ibu mangsa, Wan Norshasakini Wan Noh, 40, ketika dihubungi berkata, anak bongsunya kini berada dalam keadaan stabil dan sedang dirawat di wad Mawar HRPZ II.
“Saya reda dengan kejadian menimpa anak saya dan akan membuat laporan polis berhubung kes ini dalam masa terdekat,” katanya. – K! ONLINE


Tiada kesan cedera akibat jenayah pada mayat remaja
Oleh NORLIDA AKMAR IDROS

14 Mei 2021, 7:17 pm
ALOR SETAR – Pemeriksaan ke atas mayat remaja perempuan berusia 17 tahun yang ditemui di kawasan kebun getah di Pokok Sena di sini pada Selasa lalu tidak menemui kesan kecederaan akibat perbuatan jenayah.
Ketua Polis Daerah Kota Setar, Asisten Komisioner Ahmad Shukri Mat Akhir memberitahu, proses bedah siasat ke atas mangsa selesai pada pukul 12 tengah hari ini.
“Hasil pemeriksaan luaran dan dalaman mendapati tiada kesan kecederaan luaran atau dalaman akibat perbuatan jenayah.
“Tiada juga kesan-kesan pergelutan atau daripada tindakan mempertahankan diri,” katanya di sini hari ini.
Katanya, sebab-sebab kematian bagaimanapun masih belum diperoleh sehingga laporan toksikologi diterima.
Kosmo! Online semalam melaporkan mayat seorang remaja perempuan berusia 17 tahun ditemui di tepi jalan dalam kawasan kebun getah di Pokok Pauh Dalam, Pokok Sena di sini pada Selasa lalu.

Seramai sembilan individu yang disyaki terlibat dalam satu acara parti persendirian pada malam Ahad lalu hingga keesokan pagi yang turut dihadiri mangsa direman sehingga 18 Mei ini.
Mereka merupakan enam lelaki dan tiga perempuan berusia antara 13 dan 33 tahun. – K! ONLINE


Polis tahan tiga lelaki main mercun
Oleh NUR HUDA MUSA

14 Mei 2021, 7:05 pm
KUALA LUMPUR – Polis mengesahkan telah menangkap tiga lelaki berhubung kejadian anggota polis dilempar mercun semasa membuat rondaan dan pemantauan pembakaran mercun secara terbuka di kawasan Pangsapuri Sri Perak, Bandar Baru Sentul, di sini semalam.
Ketua Polis Daerah Sentul, Asisten Komisioner Beh Eng Lai berkata, polis telah berjaya menangkap tiga lelaki yang sedang bermain mercun berbentuk bola di Tingkat 11, Blok 33 pangsapuri berkenaan.
“Tiga tangkapan tersebut berusia 44 tahun, 12 tahun dan 13 tahun.
“Sebanyak 48 butir mercun bola telah dirampas daripada sebuah beg silang yang dipakai oleh salah seorang tangkapan berusia 13 tahun,” katanya dalam satu kenyataan di sini hari ini.
Susulan tangkapan itu juga katanya, pihak polis telah menyerbu sebuah premis di Blok 39 dalam pangsapuri yang sama dan menangkap seorang lelaki berusia 58 tahun kerana didapati menjual mercun tanpa lesen yang sah.
“Siasatan dijalankan di bawah Seksyen 3(5) Akta Kesalahan Kecil 1955 ke atas tiga tangkapan pertama kerana kesalahan membakar mercun yang dilarang.

“Manakala siasatan dijalankan di bawah Seksyen 8 Akta Bahan Letupan 1958 ke atas tangkapan kemudian kerana memiliki atau menjual mercun yang dilarang,” katanya.
Selain itu, kesemua tangkapan juga disiasat bersabit kes lontaran mercun ke atas anggota polis.
“Setakat ini pihak polis tidak menemui keterangan untuk mengaitkan pembabitan mereka dalam kes tersebut maka pada kesemua tangkapan telah dibebaskan dengan jaminan polis hari ini,” jelasnya.
Terdahulu, tindakan polis menyuraikan kira-kira 200 individu yang berkumpul bertukar gempar apabila dibaling mercun oleh pihak tidak bertanggungjawab dalam kejadian di Pangsapuri Sri Perak. – K! ONLINE


Filipina tidak akan undur walau seinci – Duterte
Oleh KOSMO!

14 Mei 2021, 8:35 pm
MANILA – Presiden Filipina, Rodrigo Duterte berikrar tidak akan mengundurkan kapal-kapal negaranya di perairan yang dituntut China ketika perbalahan antara Manila dan Beijing berhubung kedaulatan di Laut China Selatan makin meruncing.
Bercakap dalam ucapan yang disiarkan televisyen Filipina hari ini Duterte berkata, beliau tidak akan memenuhi tuntutan China dan akan terus menuntut kedaulatan ke atas terumbu dan pulau di Laut China Selatan.
“Kami ada pendirian tentang perkara ini dan saya ingin memaklumkan di sini sekali lagi bahawa kapal-kapal kita di sana (Laut China Selatan) tidak akan berundur walaupun seinci.
“Saya tidak akan berundur sekalipun anda (China) membunuh saya. Persahabatan kita berakhir di sini,” tegas Duterte.
Pada April lepas, China menuntut Filipina mengundurkan kapal-kapalnya dari perairan tuntutan bertindih dan menggesa Manila menghentikan tindakan yang boleh memburukkan keadaan serta meningkatkan konfrontasi.
Hari ini Duterte berkata, beliau menghormati pendirian China tetapi tidak mahu berperang dengan Beijing.

Presiden Filipina itu sebelum ini dikritik kerana hubungan rapatnya dengan Beijing.
Beliau bagaimanapun mengekalkan tuntutan Manila ke atas terumbu dan pulau di Laut China Selatan.
Pada bulan lalu Duterte mengumumkan untuk menghantar kapal-kapal perang Filipina ke perairan yang dituntut kedua-dua negara. – Agensi


Emma Maembong beraya pakai baju kelawar pun cantik
Oleh KOSMO!

14 Mei 2021, 8:09 pm
PETALING JAYA – Mungkin kebaya berlabuci sudah terlalu melampau dengan suhu sambutan Aidilfitri semalam, pelakon Emma Maembong ‘ceria’ menggayakan busana baju kelawar (pakaian tidur) di pagi 1 Syawal.
Menerusi hantaran beberapa keping foto yang dimuat naik dalam Instagramnya, Emma atau nama sebenarnya Fatimah Rohani Ismail dilihat memakai baju kelawar ketika bersalaman dengan suaminya, Shazli Azhar.
“Selamat hari raya,” tulisnya ringkas dalam Instagram.
Malah, suaminya juga dilihat tidak memakai baju Melayu dan hanya menggayakan kain pelikat bersama baju-T.
Menerusi satu perkongsian video, Emma turut berkongsi cara dia bersama suami menyambut hari raya di rumah dengan gaya santai sambil menonton televisyen dan melayan cahaya mata sulung mereka, Shariq Gabriel yang kini berusia hampir enam bulan.
Perkongsian raya ala PKP oleh pelakon itu mendapat perhatian pengikutnya dalam Instagram yang rata-rata terhibur dengan gelagat pasangan suami ister itu.

“Ini baru betul raya PKP (Perintah Kawalan Pergerakan),” komen salah seorang pengguna Instagram
“Emma pakai baju kelawar pun cantik,” puji seorang pengikutnya.
Bagaimanapun, terdapat juga segelintir pengikutnya meninggalkan komen berbaur teguran terhadap pelakon berusia 28 tahun itu supaya menghormati Hari Raya Aidilfitri.
“Walaupun beraya di rumah, bercantik-cantik (memakai pakaian cantik) itu sunnah. Merayakan hari kemenangan (selepas sebulan berpuasa),” tegur salah seorang pengikutnya.
“Memang tidak dapat menziarahi saudara-mara, sekurang-kurangnya kita perlu juga meraikan Aidilfitri,” kata seorang peminatnya.
Pada 10 Mei lalu, kerajaan memutuskan untuk melaksanakan PKP di seluruh negara selain tidak membenarkan aktiviti ziarah rumah ke rumah dan ziarah kubur bermula 12 Mei sehingga 7 Jun. – K! ONLINE


Peniaga degil tidak letak tanda harga
Oleh MOHD YUNUS YAKKUB

14 Mei 2021, 6:51 pm
SHAH ALAM – Sikap peniaga yang masih gagal meletakkan tanda harga termasuk berwarna merah jambu masih dikesan berlaku sepanjang Skim Harga Maksimum Musim Perayaan (SHMMP) Hari Raya Puasa (HRP).
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Negeri Selangor, Muhammad Zikril Azan Abdullah berkata, ini berdasarkan 18 kes telah dihasilkan menerusi pemantauan dan pemeriksaan terhadap 3,080 premis dan gerai sejak pelaksanaan skim tersebut pada 21 April lalu.
“Selain itu, terdapat juga segelintir peniaga yang menjual barangan yang tersenarai dibawah skim ini melebihi harga yang ditetapkan seperti ayam dan daging.
“Sebanyak RM3,050 kompaun dengan nilai sitaan berjumlah RM3,144.20 turut dikenakan,” katanya dalam kenyataan hari ini.
Beliau memberitahu, pihaknya akan melaksanakan tindakan pengeluaran notis di bawah seksyen 21, Akta Kawalan Harga dan Antipencatutan 2011 bagi membendung kenaikan harga yang tidak munasabah.
Ujarnya, ini kerana penetapan harga berkenaan telah diambil kiraan dengan pihak ketiga menerusi mesyuarat dan perbincangan yang diadakan.

“Tindakan tegas akan diambil terhadap peniaga yang gagal mematuhi peraturan-peraturan Skim ini di bawah Akta Kawalan Harga dan Antipencatutan 2011.
“Disamping itu, pengeluar, pemborong dan peruncit diingatkan tidak menaikkan harga secara mendadak selepas berakhirnya pelaksanaan skim ini,” jelasnya.
Untuk rekod, pelaksanaan SHMMP HRP dilaksanakan selama 30 hari bermula 21 April hingga 20 Mei ini. – K! ONLINE


Jumpa mayat hampir putus lengan dalam semak
Oleh ASLIZA MUSA

14 Mei 2021, 6:15 pm
TELUK INTAN – Mayat seorang lelaki ditemukan dengan lengan tangan kanan hampir putus di dalam semak di tapak pembinaan perumahan di Taman Desa Maju di Langkap, semalam.
Ketua Polis Daerah Hilir Perak, Asisten Komisioner Ahmad Adnan Basri berkata, mayat lelaki berusia 29 tahun itu ditemui dalam keadaan berlumuran darah oleh orang awam pada pukul 9 malam.
Katanya, ketika dijumpai, mangsa yang merupakan penganggur dan beralamat di Kampar itu masih lengkap berpakaian.
“Kejadian berlaku pada pukul 6.45 petang di sebuah kedai kosong ketika mangsa sedang minum bersama tiga rakannya sebelum mereka didatangi lapan lelaki menaiki dua kereta yang kemudian menyerang menggunakan parang.
“Mangsa dan tiga rakannya melarikan diri dari lokasi kejadian namun dikejar suspek sehingga ke kawasan belukar berhampiran tapak pembinaan tersebut,” katanya di sini hari ini.
Menurut beliau, mangsa maut akibat ditetak manakala dua rakannya cedera di mana masing-masing putus tiga jari tangan kiri dan cedera pada lengan tangan kanan.

Katanya, kedua-dua mangsa berusia 25 dan 19 tahun yang parah telah dihantar ke Hospital Teluk Intan untuk rawatan kecemasan.
“Berdasarkan temubual rakan mangsa berusia 32 tahun yang berjaya melarikan diri, lima daripada lapan suspek yang menyerang mereka adalah orang yang dikenali.
“Kesemua suspek datang dengan menaiki dua buah kereta di mana sebuah daripadanya merupakan kereta jenis Proton Iswara berwarna putih,” katanya.
Tambah beliau, siasatan lanjut sedang dijalankan bagi mengenal pasti motif kejadian dan siasatan kes dijalankan mengikut Seksyen 302 Kanun Keseksaan.
“Orang awam yang mempunyai maklumat berkaitan kes ini diminta tampil menghubungi polis untuk membantu siasatan,” katanya. – K! ONLINE


292 individu langgar SOP PKP ditahan
Oleh LUQMAN RIDHWAN MOHAMED NOR

14 Mei 2021, 6:45 pm
PETALING JAYA – Seramai 292 individu ditahan akibat kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 278 individu dikompaun manakala 14 lagi direman.
“Antara kesalahan direkodkan ialah gagal merekod butiran diri atau daftar masuk premis iaitu sebanyak 75 kes, tiada penjarakan fizikal (62), tidak memakai pelitup muka (45) dan lain-lain (110),” katanya dalam satu kenyataan hari ini.
Pada masa sama, katanya, Task Force Operasi Pematuhan yang diketuai Polis Diraja Malaysia (PDRM) telah melakukan 56,925 pemeriksaan
semalam bagi memantau dan menguatkuasakan pematuhan SOP PKP.
“Seramai 3,077 Pasukan Pematuhan melibatkan 14,179 anggota telah membuat pemantauan di 4,045 pasar raya, restoran (3,974), kilang (2,025), bank (3,944), pejabat kerajaan (801) dan penjaja (1,675).
“Turut dipantau ialah pasar awam atau tani (1,531), tempat ibadah (3,489), tempat riadah (1,624), terminal pengangkutan darat (1,349), terminal pengangkutan air (335) dan terminal pengangkutan udara (103),” katanya.

Ismail Sabri berkata, Op Benteng semalam pula membuahkan hasil apabila tujuh pendatang asing tanpa izin (PATI) ditangkap.
Ujarnya, sebanyak 83 buah bot atau kapal turut dikesan di perairan negara melalui enam aktiviti penglihatan.
Katanya, 481 sekatan jalan raya (SJR) turut dijalankan menerusi Op Benteng semalam. – K! ONLINE


Smith gembira aksi ampuh benteng pertahanan
Oleh KOSMO!

14 Mei 2021, 6:07 pm
BIRMINGHAM – Pengurus Aston Villa, Dean Smith memuji kekebalan benteng pertahanan skuadnya selepas merekodkan 15 aksi tanpa bolos ketika seri 0-0 menentang Everton pada saingan Liga Perdana Inggeris di Villa Park awal pagi tadi.
Meskipun berdepan ancaman menerusi jentera serangan The Toffees yang diketuai Dominic Calvert-Lewin, namun penjaga gol, Emiliano Martinez cukup tangkas mengawal gawang Villa.
Justeru, Smith mengakui gembira dengan aksi ditampilkan Martinez serta pemain-pemain pertahanan yang lain meskipun terpaksa berpuas hati dengan satu mata.
“Tahniah diucapkan kepada semua pemain kerana memastikan pintu gol tidak dibolosi. Pembelian Emi (Martinez) sangat berbaloi kerana banyak menyelamatkan kami musim ini.
“Pada masa sama, saya juga tidak lupakan peranan pemain-pemain pertahanan yang banyak membantu bagi memastikan pintu gol kami selamat,” kata Smith.
Sementara itu, kapten Villa, Jack Grealish turut melakukan penampilan pada 18 minit terakhir perlawanan selepas lama berehat akibat kecederaan betis sebelum ini.

Sebagai rekod, kali terakhir Villa mencatat 15 aksi tanpa bolos adalah pada kempen 2009/10 di mana pada ketika itu Brad Friedel merupakan penjaga gol utama. – AGENSI


4,113 kes baharu hari ini
Oleh NOR IDAYU BOSRO

14 Mei 2021, 5:37 pm
PUTRAJAYA – Kes Covid-19 baharu hari ini masih merekodkan angka lebih 4,000 dengan 4,113 kes sekali gus menjadikan jumlah kes positif keseluruhan kini 462,190 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor kekal merekodkan angka tertinggi dengan 1,269 kes diikuti oleh Sarawak sebanyak 533 kes dan Johor sebanyak 335 kes.
“Seterusnya ialah Kelantan (371 kes), Kuala Lumpur (306 kes), Pulau Pinang (266 kes), Kedah (228 kes), Pahang (178 kes), Perak (147 kes), Terengganu (165), Negeri Sembilan (124), Melaka (108 kes) dan Sabah (53 kes).
“Putrajaya pula dengan 20 kes, Labuan (enam kes) dan Perlis pula lima kes baharu,” katanya menerusi ciapan di Twitter rasmi beliau hari ini.
Sementara itu, Kementerian Kesihatan di ciapan berasingan memaklumkan terdapat 34 kematian dilaporkan hari ini, menjadikan rekod itu kedua tertinggi pernah dicatatkan selepas rekod tertinggi dicatatkan pada Rabu lalu dengan 39 kematian. -K! ONLINE


Anak murung mengamuk dengan pisau
Oleh MOHD SYALMIZI HAMID

14 Mei 2021, 5:46 pm
SEBERANG PERAI – Seorang bapa cedera selepas diserang anak lelakinya yang disuruh menjamah makanan dalam kejadian di sebuah rumah di Taman Alma Jaya, Bukit Mertajam di sini semalam.
Dalam kejadian kira-kira pukul 11 pagi itu, mangsa berusia 60 tahun cedera pada tangan dan perut selepas terkena pisau yang diacukan oleh anaknya berusia 17 tahun yang mengalami kemurungan.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pemuda itu mangambil sebilah pisau pemotong buah di dapur selepas ibunya menyuruh orang kena tahan (OKT) tersebut makan juadah hari raya.
“Kejadian berpunca apabila ibu OKT menegurnya kerana tidak mahu makan sebelum dia mencederakan bapanya dengan pisau pada perut dan tangan kiri.
“Akibat kejadian itu, mangsa luka ringan pada perut sebelah kiri dan ibu jari kiri serta dilaporkan stabil,” katanya ketika dihubungi hari ini.
Shafee berkata, siasatan pihaknya mendapati OKT yang merupakan penuntut tahun dua di sebuah kolej vokasional di sini sedang mendapatkan rawatan psikiatrik kerana mengalami kemurungan dan mental sejak tahun lalu.

“Ujian saringan air kencing yang dijalankan selepas OKT ditahan mendapati dia negatif dadah,” katanya lagi.
Beliau berkata, kes disiasat mengikut Seksyen 324 Kanun Keseksaan. – K! ONLINE


Arwah Haziq kehilangan besar untuk negara dan Johor
Oleh MUHAMMAD ZIKRI

14 Mei 2021, 5:07 pm
PONTIAN – Persatuan Memanah Negeri Johor (PMNJ) menyifatkan pemergian Haziq Kamaruddin sebagai satu kehilangan yang besar bagi negara dan negeri Johor.
Presidennya, Mohd. Shukri Mohd. Misbah berkata, Allahyarham pernah mewakili Johor dalam Sukan Malaysia (Sukma) di Melaka pada tahun 2010 dengan mengodol pulang 10 pingat emas.
Katanya, kejayaan Haziq telah memberikan suntikan dan motivasi kepada lahirnya ramai bakat-bakat dalam bidang memanah sama ada diperingkat Sukan Johor atau pun Sukma sebagai tapak mereka pergi jauh dalam bidang ini.
“Allahyarham Haziq pernah belajar di Sekolah Sukan Johor di Bandar Penawar yang kini dikenali sebagai Sekolah Sukan Tunku Mahkota Ismail ( SSTMI ) sebelum ke Sekolah Sukan Bukit Jalil
“Bukan sahaja negara, Johor juga kehilangan bakat yang digilap semasa belajar di Sekolah Kebangsaan (SK) Tasek Utara pada usia 11 tahun sebelum mewakili Johor di peringkat Majlis Sukan Sekolah-Sekolah Malaysia ( MSSM ) pada usia 12 tahun.” Katanya ketika dihubungi di sini hari ini.
Haziq, 2, disahkan meninggal dunia pagi hari ini di Hospita Kajang, Selangor dan punca kematiannya belum dikenal pasti.

Sementara itu, guru yang mencungkil bakat Haziq, Mohd. Sean Rebo berkata, dia terkejut menerima perkhabaran kematian Allahyarham pada hari ini sebagaimana yang dilaporkan oleh media.
Katanya, selepas menunjukkan pencapaian cemerlang dalam sukan memanah, arwah telah diterima masuk ke SSTMI pada usia 14 tahun dan pernah bersekolah sementara di SMK Aminuddin Baki bagi program Sukma Johor.
“Bersesuaian dengan fizikal Haziq pada usia 11 tahun, dia telah memilih bidang sukan memanah sementara ketika itu saya mengajar di SMK Tasek Utara serta Pengerusi Teknik dan Jurulatih Memanah MSSJ.
“Arwah telah mewakili MSSJ ke MSSM bagi kategori umur 12, 15 dan 18 tahun dan pada usia 17 tahun telah diterima sebagai athlit Remaja Kebangsaan,” katanya yang kini telah bersara sebagai seorang guru.-K! ONLINE


Ancelotti kekal positif kedudukan enam teratas
Oleh KOSMO!

14 Mei 2021, 5:41 pm
BIRMINGHAM – Pengurus Everton, Carlo Ancelotti masih positif pasukan itu mampu menamatkan saingan Liga Perdana Inggeris (EPL) dalam kelompok enam teratas selepas seri tanpa jaringan dengan Aston Villa di Villa Park awal pagi tadi.
Meskipun melancarkan serangan bertali arus, namun The Toffees gagal untuk menembusi pintu gol Villa yang dikawal rapi penjaga gol Argentina, Emiliano Martinez.
Justeru, keputusan itu menyaksikan Everton kini menghuni tangga kelapan dengan mengumpul 56 mata, dua mata dibezakan dengan West Ham United yang berada di kedudukan keenam.
“Kami hanya mendapat satu mata dan sudah tentu saya tidak berpuas hati dengan keputusan ini. Bagaimanapun, saya tetap gembira dengan aksi yang ditampilkan semua pemain.
“Villa bukanlah pasukan yang mudah dikalahkan dan sukar untuk menang di sini. Kami sudah cuba yang terbaik, namun tuah tidak menyebelahi kami hari ini,” ujar Ancelotti.
Pengendali dari Itali itu turut menggesa pemain-pemainnya memenangi kesemua baki tiga perlawanan menentang Sheffield United, Wolverhampton Wanderers serta juara liga, Manchester City.

“Saya tetap positif dan kami masih ada peluang untuk melayakkan diri ke saingan Eropah musim depan. Selepas ini, kami ada dua aksi di laman sendiri dan harap ia dimanfaatkan sepenuhnya,” katanya. – AGENSI


Hormati pemergian Haziq, jangan buat spekulasi liar
Oleh MUHAMMAD RIDUAN MOHD HANAFIAH

14 Mei 2021, 5:54 pm
KAJANG – Menteri Belia dan Sukan, Datuk Seri Reezal Merican Naina Merican menuntut agar masyarakat di luar sana tidak membuat tuduhan melulu mengenai pemergian mengejut atlet memanah negara, Haziq Kamaruddin yang menghembuskan nafas terakhir pagi tadi.
Tegasnya, Allahyarham Haziq tidak mengalami sebarang masalah kesihatan ketika menjalani latihan terakhir di Majlis Sukan Negara (MSN) pada 12 Mei lalu malah analisis ujian saringan RTK-Antigen pada 10 Mei turut negatif.
Allahyarham Haziq telah selesai menerima suntikan vaksin Covid-19 pada 4 Mei lalu bersama 242 atlet negara dan menjalani latihan seperti biasa.
“Saya rasa kita perlu ada sifat rahmah dan hormati ahli keluarga dahulu. Arwah telah divaksinkan bersama saya pada April lalu dan menerima vaksin kali kedua pada 4 mei iaitu 10 hari lalu.
“Sejak divaksinkan semua atlet di bawah pemantauan rapi oleh kakitangan Institut Sukan Negara (ISN) malahan turut mengambil ujian saringan RTK pada 11 Mei lalu. Dari ujian itu adalah negatif.
“Saya tidak mahu membuat andaian apa-apa dan saya fikir ia adalah tidak bertanggungjawab. Saya merayu agar mereka di luar sana tunjukkan rasa hormat kepada keluarga Allahyarham.

“Janganlah kita besar-besarkan perkara yang tidak betul. Bedah siasat masih dilakukan dan sebagai keputusan akan dimaklumkan. Buat masa ini 264 atlet dan pegawai telah divaksinkan pada hari yang sama. Malah 242 juga telah mengambil suntikan kali kedua,” katanya ketika berada di perkarangan Hospital Kajang hari ini.
Allahyarham yang baru mendirikan rumah tangga kira-kira setahun lalu meninggalkan seorang isteri, Shahira Abdul Halim dan jenazah Allahyarham dijangka akan dikebumikan di Merlimau, Melaka. -K! ONLINE


Dua gempa bumi gegar Sumatera Utara
Oleh KOSMO!

14 Mei 2021, 6:03 pm
JAKARTA – Dua kejadian gempa bumi menggoncang wilayah Sumatera Utara hari ini dengan setiap gempa berukuran 7.2 dan 5.2 pada skala Richter, lapor laman berita Suara.com hari ini.
Gempa pertama berlaku sekitar pukul 1.33 tengah hari (waktu tempatan) pada kedalaman 19 kilometer (km) dan berpusat 141 kilometer ke arah barat daya Nias Barat.
Ini diikuti gempa susulan pada pukul 2.16 petang (waktu tempatan) pada kedalaman 10 km.
“Kejadian gempa itu tidak berisiko mencetuskan tsunami,” tulis Jabatan Meteorologi, Klimatologi dan Geofizik (BMKG) di Twitter.
Berdasarkan maklumat media tempatan, gegaran kuat dapat dirasakan di Nias dan daerah sekitarnya termasuk Karo, Tapanuli Selatan, Mandailing Natal dan Padang Sidempuan.
“Air kelihatan berkocak dan gegaran terasa amat kuat. Tempoh masa (gegaran) juga agak lama iaitu sekitar 40 saat,” ujar seorang penduduk.

Sehingga kini, tiada laporan yang mengatakan terdapat sebarang kerosakan atau kemalangan jiwa akibat kedua-dua kejadian tersebut. – Agensi


Masjid Negeri di Seremban tutup seminggu
Oleh ZAKKINA WATI AHMAD TARMIZI

14 Mei 2021, 5:52 pm
SEREMBAN: Masjid Negeri di sini diarahkan tutup selama seminggu bermula hari ini sehingga 21 Mei depan.
Jabatan Hal Ehwal Agama Islam Negeri Sembilan (JHEAINS) dalam kenyataan menerusi akaun Facebook memaklumkan, penutupan berkenaan dilakukan berikutan terdapat pelanggaran prosedur operasi standard (SOP).
Pelanggaran SOP tersebut seperti jemaah tidak memakai pelitup muka, tidak membawa sejadah dan berdegil apabila disuruh pulang kerana bilangan jemaah melebihi 50 orang.
“Jemaah diingatkan agar mematuhi segala SOP yang ditetapkan oleh pihak JHEAINS dan Majlis Keselamatan Negara (MKN).
“Masjid Negeri akan dibuka semula pada 21 Mei pada waktu solat Asar,” kata kenyataan itu lagi.
Sebelum ini, Menteri Besar Negeri Sembilan, Datuk Seri Aminuddin Harun memberi amaran kepada semua masjid dan surau di negeri ini yang tidak mematuhi SOP bakal berdepan dengan tindakan ditutup selama tujuh hari. – K! ONLINE


Adabi mohon maaf ketupat nasi lembik
Oleh LUQMAN RIDHWAN MOHAMED NOR

14 Mei 2021, 5:24 pm
PETALING JAYA – Adabi Consumer Industries Sdn. Bhd. (Adabi) memohon maaf ekoran produk Ketupat Adabi lembik setelah dimasak oleh pengguna.
Katanya dalam satu kenyataan, pengguna yang berhadapan masalah tersebut boleh menyalurkan aduan secara terus kepada mereka menerusi rangkaian media sosial rasmi Adabi.
“Untuk makluman, pihak Adabi telah pun mengambil langkah untuk menukar beras yang digunakan agar perkara ini tidak berulang.
“Adabi menghargai maklum balas dari pihak pengguna kami di luar sana dan segala kesulitan berkaitan isu kualiti ketupan ini amat dikesali,” katanya hari ini.
Sementara itu, ruangan komen Facebook Adabi terus dibanjiri luahan pengguna yang mengakui menjadi mangsa produk berkenaan.
Tangkap layar pengakuan pengguna yang kecewa dengan produk Ketupat Adabi tahun ini.
Menurut Siti Hanim Mohamad, dia yang merupakan pengguna Ketupat Adabi pada tahun-tahun sebelum ini turut berhadapan masalah pada Aidilfitri kali ini.

“Biasa beli tak pernah lembik. Tahun ini terkena sampai suami mengadu, ingat diri sendiri tersalah masak. Kami maafkan, selamat hari raya,” katanya.
Noraini Mohammad pula berkata: “Memang lembik. Hairan sebab saya dah guna Ketupat Adabi sejak dulu-dulu lagi.
“Tiba-tiba tahun ini tak menjadi nasi himpit. Lembik,” katanya. – K! ONLINE


Abai SOP Aidilfitri : ADUN Jabi dikompaun RM2,000
Oleh TENGKU DANISH BAHRI TENGKU YUSOFF

14 Mei 2021, 5:15 pm
KUALA TERENGGANU – Gara-gara menerima tetamu pada pagi 1 Syawal semalam, Pengerusi Jawatankuasa Pertanian, Industri Asas Tani dan Pembangunan Terengganu, Dr. Azman Ibrahim dikompaun RM2,000 hari ini.
Ketua Polis Daerah Besut, Superitendan Abdul Rozak Muhammad berkata, kompaun dikeluarkan terhadap Azman yang juga Ahli Dewan Undangan Negeri (ADUN) Jabi atas kesalahan melanggar prosedur operasi standard (SOP) perayaan Aidilfitri.
Beliau berkata, tindakan kompaun RM2,000 sama turut dikenakan terhadap lelaki yang menjadi tetamu ziarah raya rumah Azman tersebut.
“Dua kompaun masing-masing berjumlah RM2,000 telah dikeluarkan pihak polis berhubung isu salah laku SOP (Azman dan tetamu) yang tular di laman Facebook.
“Meskipun tiada laporan rasmi dibuat, kita ambil tindakan berdasarkan kepada pemerhatian dan aduan berasas orang awam di media sosial,” katanya ketika dihubungi Kosmo! di sini hari ini.
Sebelum ini, gambar seorang tetamu mengunjungi kediaman Azman di Jabi, Besut selepas solat sunat Aidilfitri bagi meraikan 1 Syawal telah tular di laman Facebook.

Pengabaian SOP norma baharu ditetapkan kerajaan sempena perayaan Hari Raya Aidilfitri itu telah menimbulkan rasa tidak puas hati dalam kalangan netizen.
Pada mulanya, ADUN Jabi itu mempertahankan tindakannya menerima kunjungan lelaki tersebut dipercayai jiran terdekatnya sebelum memadam muat naik status berkenaan di akaun Facebooknya.
Dalam pada itu, Abdul Rozak memberitahu selain dua kompaun tersebut, pasukan pematuhan dan pemantauan Polis Diraja Malaysia (PDRM) yang melakukan rondaan di sekitar daerah Besut tidak menjumpai sebarang kesalahan pengabaian SOP norma baharu lain pada hari pertama Hari Raya Aidilfitri semalam. – K! ONLINE


Saintis cadang makan ulat berengga
Oleh KOSMO!

14 Mei 2021, 4:00 pm
LONDON – Sebilangan saintis menyatakan bahawa ulat berengga boleh menggantikan daging konvensional sebagai makanan dalam usaha menyelesaikan masalah kebuluran di dunia, lapor akhbar The Sun semalam.
Para pengkaji percaya, masa depan manusia akan bergantung kepada hidangan baharu tersebut.
Meskipun kebiasaannya haiwan kecil itu membuatkan manusia berasa seperti ingin muntah, ia amat diperlukan memandangkan proses penghasilan daging dan sayur-sayuran secara besar-besaran kini terancam.
Pakar dari Pusat Pengajian Risiko Eksistensial Universiti Cambridge, Dr. Asaf Tzachor berkata, sistem pemakanan manusia pada masa ini adalah berisiko.
“Ia terdedah kepada bencana alam seperti banjir dan fros, musim kemarau di samping patogen serta parasit.
“Bagi memastikan bekalan makanan yang mencukupi pada masa hadapan, kita perlu menggabungkan sepenuhnya cara pertanian baharu ke dalam sistem semasa,” ujarnya.

Antara yang boleh digunakan adalah rumah hijau pembiakan serangga yang dilihat boleh mengurangkan pendedahan terhadap bahaya persekitaran semula jadi.
Ini juga dapat mengurangkan kebergantungan kepada rantaian bekalan global kerana ia boleh dihasilkan secara besar-besaran di mana-mana sahaja.
Selain itu, Tzachor berkata, kulat dan rumpai laut antara lain boleh menjadi sajian makanan yang popular pada masa akan datang.
“Makanan seperti alga, lalat, cacing serta alga sel tunggal adalah berpotensi untuk menyediakan diet yang sihat dan berdaya risiko yang dapat mengatasi kekurangan zat makanan di seluruh dunia,” jelasnya. – Agensi


Real terus himpit Atletico
Oleh KOSMO!

14 Mei 2021, 3:39 pm
GRANADA – Juara bertahan, Real Madrid terus menghidupkan peluang untuk memburu kejuaraan La Liga musim ini selepas mencatat kemenangan selesa 4-1 ke atas Granada di Estadio Los Carmenes awal pagi tadi.
Empat gol skuad Los Blancos dalam aksi itu masing-masing dijaringkan satu oleh Luka Modric, Rodrygo, Alvaro Odriozola dan Karim Benzema.
Kemenangan itu membolehkan Real melonjak ke tangga kedua dengan 78 mata, dua mata ketinggalan di belakang pendahulu liga yang juga seteru setempat, Atletico Madrid dengan baki dua perlawanan sahaja lagi.
Ketua jurulatih Real, Zinedine Zidane percaya mereka masih mampu melakukannya sambil mengharapkan keajaiban agar Atletico keciciran mata dalam baki dua aksi La Liga selepas ini.
“Kami akan memberikan segala-galanya sehingga wisel perlawanan terakhir musim ini ditiupkan. Walau apa cara sekalipun, kami perlu menang baki dua perlawanan selepas ini,” katanya.
Bagaimanapun, Real perlu membayar harga mahal terhadap kemenangan itu apabila bintang berpengaruh, Marcelo menjadi pemain terbaharu yang terpaksa disisihkan kerana masalah kecederaan.

Sebagai rekod, peluang Real dilihat agak sukar kerana bakal berhadapan dengan dua pasukan ‘liat’ bermula Athletic Bilbao awal pagi Isnin sebelum perlawanan terakhir menentang Villarreal pada 24 Mei ini.
Laluan Atletico pula lebih cerah kerana dijadualkan menentang Osasuna di tempat ke-11 dan pasukan ketiga tercorot liga, Real Valladolid. – AGENSI


Dugaan banjir kilat 70 buah rumah terjejas pagi raya kedua
Oleh NOR AINNA HAMZAH

14 Mei 2021, 4:02 pm
TAMPIN – Sudahlah terpaksa menyambut Hari Raya Aidilfitri dalam suasana perintah kawalan pergerakan (PKP) 3.0, penghuni di 70 buah rumah di Felda Jelai 4, diuji dengan dugaan banjir kilat seawal pukul 4 pagi tadi.
Pengerusi Jawatankuasa Pengurusan Bencana Daerah (JPBD) Tampin, Suhaiza Sharudin berkata, banjir kilat berkenaan berlaku susulan limpahan air sungai yang tidak mampu menampung aliran air dari hujan lebat di kawasan berkenaan.
“Aliran air di permukaan kawasan lokasi yang terlibat tidak dapat mengalir keluar dengan lancar berikutan paras air sungai yang tinggi.
“Setakat ini, semua agensi di peringkat daerah antaranya polis, bomba, Angkatan Pertahanan Awam telah turun padang bagi membantu mangsa banjir kilat berkenaan,” katanya ketika dihubungi, di sini tadi.
Sementara itu, Ahli Dewan Undangan Negeri (ADUN) Gemas, Datuk Abd Razak Ab Said berkata, susulan kejadian berkenaan, bilik gerakan sementara dibuka di Sekolah Agama Rakyat (SAR) Jelai 4 di buka bagi membolehkan warga emas dan anak kecil ditempatkan di lokasi berkenaan sementara menanti banjir kilat surut.
Menurutnya, kejadian berkenaan merupakan kejadian kali kedua yang berlaku tahun ini di mana kejadian kali pertama berlaku sebelum sambutan bulan ramadan membabitkan 40 buah rumah.

“Kali ini lebih banyak rumah penduduk yang terjejas dan pihak Jabatan Kebajikan Masyarakat (JKM) telah menguruskan bantuan makanan buat mangsa banjir.
“Malah kerja-kerja pembersihan juga akan dilakukan segera selepas banjir kilat separas setengah meter surut dengan bantuan jabatan, agensi penyelamat dan badan bukan kerajaan (NGO) bagi membantu meringankan beban mangsa banjir. – K! ONLINE


PKRC Sukpa diaktifkan semula petang ini
Oleh NIK SUKRY RAMLI

14 Mei 2021, 3:57 pm
KUANTAN – Jawatankuasa Pengurusan Bencana Covid-19 negeri yang bermesyuarat hari ini memutuskan untuk mengaktifkan semula Pusat Kuarantin dan Rawatan Covid-19 (PKRC) di Kompleks Sukan Pahang (Sukpa) dekat Indera Mahkota, di sini bermula petang ini.
Pengarah Angkatan Pertahanan Awam Malaysia (APM) Pahang, Kolonel Che Adam A Rahman berkata, pengoperasian semula PKRC Sukpa adalah bagi menampung jumlah pesakit Covid-19 berisiko rendah dan tidak memerlukan rawatan khusus.
“Sebelum ini kita mempunyai dua PKRC yang beroperasi di Institut Latihan Kementerian Kesihatan (ILKKM) Kuantan yang menempatkan 228 pesakit dan Institut Latihan Kementerian Perumahan dan Kerajaan Tempatan (i-KPKT) di Bukit Tinggi dengan kapasiti semasa berjumlah 119 pesakit.
“Kedua PKRC itu sudah hampir mencapai kapasiti maksimum dan mesyuarat pagi tadi memutuskan mengenai keperluan untuk membuka semula PKRC di Sukpa sebagai persediaan bagi menempatkan pesakit menjalani proses kuarantin,” katanya di sini hari ini.
Che Adam berkata, pembukaan PKRC Sukpa itu juga bagi memberi keselesaan kepada pesakit memandangkan kerajaan Pahang sudah menetapkan semua pusat kuarantin yang beroperasi perlu mengasingkan antara pesakit lelaki dan wanita bagi mengelakkan risiko lain yang tidak diingini.
Katanya, kerja mempersiapkan semua keperluan dan kelengkapan di PKRC Sukpa sudah dimulakan sejak pagi tadi dan dijangka bersedia menerima kemasukan pesakit lewat petang ini.

“Untuk kapasiti katil atau tempat bagi pusat kuarantin Sukpa, kita sediakan 250 tempat dan hanya pesakit lelaki sahaja dikuarantin di sini.
“Semua urusan lain termasuk penyediaan makanan dan keperluan lain untuk pesakit akan dilakukan semua agensi yang sudah diberikan tanggungjawab oleh kerajaan Pahang berdasarkan hasil mesyuarat Jawatankuasa Bencana negeri,” ujarnya. – K! ONLINE


Yang lain membisu, bintang Hollywood ini ‘bersama’ Palestin
Oleh MOHD. HAIKAL ISA

14 Mei 2021, 5:03 pm
Saudara-saudara kita di Palestin sekarang sedang menangis dianiayai Zionis laknatullah dan tangisan ‘berdarah’ itu didengari dunia termasuk beberapa bintang Hollywood yang lantang bersuara tentang isu berkenaan.
Sehingga kini, lebih 70 nyawa rakyat Palestin terkorban termasuk 17 daripadanya adalah kanak-kanak.
Aidilfitri sepatutnya disambut dengan gelak tawa kemenangan namun lain pula ceritanya di kota suci itu disebabkan kerakusan Zionis.
Berikut adalah beberapa bintang Hollywood baik penyanyi mahupun pelakon yang tidak membisu menggunakan pengaruh mereka bersuara tentang Konflik Israel-Palestin yang sudah berlanjutan sejak 1948.
Gigi Hadid
Bella, Gigi Hadid
Bella dan Gigi Hadid berketurunan Palestin dan mereka sememangnya antara model ternama yang mencipta nama di Amerika Syarikat yang sering memperjuangkan nasib negara Palestin. Bella menerusi Instagram memuat naik untaian hantaran status yang sentiasa mengimpikan kedamaian dan kebebasan Palestin. “Ini berkenaan isu kemanusiaan bukan hanya tentang agama. Ini tentang kebebasan di Palestin,” kata Bella.

The Weeknd
Bekas teman lelaki Bella Hadid, The Weeknd memuat naik beberapa hantaran di Instagram yang menunjukkan sokongannya terhadap rakyat Palestin. Terkenal dengan sikapnya yang selalu memberontak, dalam satu hantaran Insta Story, pelantun lagu Save Your Tears itu menyiar semula (repost) konten asal seorang pengguna @shirien.creates berbunyi: “Lindungi Jerusalem. Pada waktu subuh, polis Israel menyerang rakyat Palestin yang sedang beribadat.”

Viola Davis
Pemenang Oscar, Viola Davis membawa orang ramai bercakap tentang Sheikh Jarrah melalui Instagram miliknya sekitar tiga hari lalu. “Ayuh cakap tentang apa yang berlaku di Sheikh Jarrah,” kongsi Viola seraya berkongsi beberapa keping foto berkaitan isu sebuah mahkamah Israel di daerah Baitulmaqdis membuat keputusan bahawa rumah-rumah penduduk Palestin di kawasan penempatan Sheikh Jarrah adalah sah milik beberapa pendatang haram Israel.
Natalie Portman
Paling mengejutkan apabila seorang bintang yang merupakan seorang penganut Yahudi Natalie Portman turut berpaling tadah apabila menyiar semula hantaran status Viola menerusi Insta Story miliknya sekali gus membuktikan dirinya sendiri tidak ‘sebulu’ dengan tindakan negara kelahirannya. Perihal itu membuatkan ramai netizen membandingkan dirinya dengan bintang Wonder Woman, Gal Gadot yang masih berpihak kepada Israel walaupun sudah terang lagi berderang, siapa yang memulakan provokasi berkenaan. Untuk rekod, kedua-dua aktres itu merupakan orang Yahudi.
Dua Lipa, Roger Waters
Penyanyi pop Inggeris, Dua Lipa turut menyalurkan sokongannya terhadap Palestin apabila berkongsi satu poster dengan tanda pagar ‘Save Sheikh Jarrah’. Anggota kumpulan rock, Pink Floyd menerusi Twitter menempelak Presiden Amerika Syarikat, Joe Biden yang sebelum ini membisu seribu bahasa tentang isu Israel-Palestin. “Hey, @JoeBiden, bila kali terakhir kediaman anda minta dikosongkan atau diletupkan. Kamu ingin itu berlaku kepada anda?”
Mia Khalifa
Bekas pelakon pornografi popular, Mia Khalifa adalah antara yang paling lantang bersuara mengutuk kekejaman Rejim Zionis. Berketurunan Lubnan, ciap Mia: “Saya masih ingat dengan jelas tidur bertemankan siren amaran, serangan udara, gegaran tanah, dinding bawah tanah pecah dan kemusnahan di Beirut. Saya laungkan #FreePalestine sekuat saya laung Doa untuk Lubnan.”
Henry Golding, Rihanna
Bintang kelahiran Malaysia, Henry mencuri tumpuan di Twitter apabila menyelar kenyataan seorang ahli perniagaan terkemuka Amerika Syarikat berturunan Cina yang membuta-tuli melahirkan sokongan terhadap Israel. Balas Henry: “You are an actual twat (Kau memang seorang pengecut). Dalam pada itu, Rihanna menerima kecaman hebat orang ramai walaupun bersuara tentang isu Isreal-Palestin. Hal ini kerana, dia kini memilih jalan ‘neutral’ berbanding sokongan tidak berbelah bahagi yang pernah ditunjukkannya pada 2014 dengan ciapan berbunyi, #FreePalestine di Twitternya. – K! ONLINE


Mayat pekerja pam pasir ditemukan
Oleh ABDUL RASHID ABDUL RAHMAN

14 Mei 2021, 4:34 pm
BENTONG – Mayat seorang lelaki warganegara asing yang hilang dihanyutkan arus deras Sungai Karak dua hari lalu ditemukan hari ini.
Ketua Polis Daerah Bentong, Superintendan Zaiham Mohd. Kahar berkata, mayat mangsa yang dikenali sebagai Shahin, 38, ditemukan pasukan bomba kira-kira pukul 9 pagi semalam.
“Mayat mangsa ditemukan tersangkut di tepi sungai kira-kira 500 meter daripada lokasi kejadian.
“Berdasarkan keadaan mayat tiada kecederaan ditemukan dan mayat dihantar ke Hospital Bentong untuk bedah siasat,”katanya di sini hari ini.
Selasa lalu seorang lelaki warga asing hilang selepas dihanyutkan arus deras Sungai Karak.
Dalam kejadian kira-kira pukul 4.30 petang itu, mangsa sedang melakukan kerja penyediaan tapak pam pasir di sungai berkenaan sebelum dihanyutkan arus deras. – K! ONLINE


Lapan individu dikompaun RM1,500 keluar beraya
Oleh DIYANATUL ATIQAH ZAKARYA

14 Mei 2021, 4:23 pm
MELAKA – Seramai lapan individu di negeri ini dikenakan kompaun berjumlah keseluruhan RM12,000 pada hari pertama perayaan Aidilfitri, semalam.
Pegawai Turus Ketenteraman Awam Ibu Pejabat Polis Kontinjen (IPK) Melaka, Deputi Superintendan Nik Ab. Halim Nikmat berkata, kesemua individu yang dikenakan kompaun berusia 20 hingga 46 tahun.
Katanya, kompaun dikeluarkan selepas Individu-individu terbabit didapati keluar rumah untuk beraya dan tiada penjarakan fizikal mengikuti prosedur operasi standard (SOP) seperti ditetapkan sepanjang pelaksanaan Perintah Kawalan Pergerakan (PKP).
“Seramai lapan individu yang ingkar SOP telah dikenakan kompaun bernilai RM1,500 setiap seorang. Enam kompaun telah dikeluarkan di daerah Melaka Tengah, manakala dua lagi di Jasin.
“Setakat semalam, kita juga telah memeriksa sebanyak 1,021 buah rumah melibatkan ketiga-tiga daerah di negeri ini,” katanya ketika dihubungi di sini hari ini.
Tambahnya, pasukan pemantau juga melakukan pemeriksaan pematuhan SOP di 56 tanah perkuburan seluruh Melaka.

“Pasukan peronda akan terus membuat pemantauan di kawasan-kawasan pedalaman di kampung.
“Sekiranya keadaan mencurigakan, pasukan polis akan membuat semakan lebih terperinci termasuk memeriksa dokumen bil api dan air bagi untuk mengesan sekiranya ada individu yang telah merentas negeri,” katanya. – K! ONLINE


Dortmund julang Piala DFB Pokal
Oleh KOSMO!

14 Mei 2021, 4:33 pm
BERLIN – Dua gol masing-masing daripada Jadon Sancho dan Erling Braut Haaland berjaya menghadiahkan Piala DFB Pokal buat Borussia Dortmund hasil kemenangan 4-1 ke atas RB Leipzig di Olympiastadion awal pagi tadi.
Ia adalah kejuaraan Piala DFB Pokal yang turut dikenali sebagai Piala Jerman buat kali kelima sekali gus menamatkan penantian menjulang trofi sejak 2017.
Kapten Dortmund, Marco Reus menyifatkan dia dan rakan-rakan sepasukannya berhak meraih kejayaan tersebut berdasarkan persembahan cemerlang dipamerkan dalam aksi final tersebut.
Ia secara tidak langsung meningkatkan keyakinan Dortmund menghadapi dua aksi terakhir Bundesliga selepas ini untuk kekal berada dalam kelompok empat teratas sekali gus layak ke kempen Liga Juara-Juara musim depan.
“Kami bermain dengan sangat baik dalam separuh masa pertama dan tuah sedikit memihak kepada kami pada separuh masa kedua.
“Paling penting adalah trofi ini sudah menjadi milik kami. Ia telah membuktikan kami kini kembali ke landasan sebenar sebelum menamatkan saingan musim ini,” kata Reus.

Sementara itu, ketua jurulatih Liepzig, Julian Nagelsmann terpaksa akur apabila sekali lagi tewas di pentas final buat kali kedua dalam tempoh tiga tahun.
“Sudah tentu anda kecewa apabila kalah dalam perlawanan akhir. Bagaimanapun, saya tetap gembira dengan prestasi pasukan walaupun kami kalah 1-4,” jelasnya.
Kekalahan itu meranapkan hajat Nagelsmann untuk menghadiahkan hadiah perpisahan terbaik buat Leipzig sebelum meninggalkan kelab tersebut dengan menyertai juara Jerman, Bayern Munich musim depan. – AGENSI


Singapura kembali ‘lockdown’
Oleh KOSMO!

14 Mei 2021, 4:00 pm
SINGAPURA – Singapura kembali kepada keadaan mirip perintah berkurung yang dilaksanakan setahun lalu.
Pemerintah pulau itu melarang makan di restoran dan mengehadkan perhimpunan kepada dua orang berikutan peningkatan jangkitan Covid-19 yang gagal dikesan sumbernya.
Sebelum ini Singapura merupakan antara rantau paling berjaya mengekang penularan koronavirus.
Selama empat minggu dari 16 Mei hingga 13 Jun ini saiz perhimpunan termasuk lawatan isi rumah dihadkan kepada dua orang berbanding lima orang sebelumnya.
Pekerja juga diminta bekerja dari rumah dan restoran hanya boleh beroperasi secara bungkus dan bawa pulang sahaja, kata kementerian kesihatan dalam satu kenyataan hari ini.
Kemunculan semula jangkitan itu juga bakal menjejaskan gelembung perjalanan antara Singapura dan Hong Kong.

“Corak jangkitan tempatan tanpa kaitan dengan kes komuniti muncul dan berterusan.
“Kita perlu bertindak tegas untuk mengekang risiko ini kerana sebarang kebocoran akan menyebabkan jangkitan Covid-19 menjadi tidak terkawal” kata kenyataan tersebut.
Bilangan kes baharu dalam komuniti meningkat daripada 48 sejak seminggu sebelumnya kepada 70 pada minggu lalu manakala jangkitan yang gagal dikesan sumbernya adalah yang paling membimbangkan. – Agensi


20 gajah mati dipanah petir
Oleh KOSMO!

14 Mei 2021, 4:30 pm
NEW DELHI – Hampir 20 ekor gajah di daerah Nagaoan, negeri Assam di  India mati akibat dipanah petir, demikian menurut pemeriksa yang melihat kematian haiwan tersebut.
Pegawai-pegawai perhutanan Asam menemui bangkai  18  ekor gajah itu bergelimpangan dalam dua kumpulan berasingan, lapor akhbar Daily Mail.
Mereka mengesyaki haiwan tersebut mati semasa ribut melanda kawasan itu baru-baru ini.
Ketua Menteri Assam, Himanta Biswa Sarma dalam satu kenyataan meluahkan rasa sedih atas kematian gajah di negeri itu.
“Empat bangkai gajah dijumpai di satu kawasan dan 14 yang lain di sebuah lokasi berbeza.
“Siasatan awal menunjukkan gajah-gajah itu  mati  akibat panahan petir. Doktor haiwan telah dikejarkan ke tempat kejadian,” kata jurucakap abatan hutan negeri Assam, Amit Sahay.

India menjadi habitat kepada hampir 30,000 gajah atau sekitar 60 peratus populasi gajah liar Asia.
Gajah liar di Assam sering  menjadi mangsa pemburuan haram, kemalangan  berkaitan kereta api selain diracun dan terkena renjatan elektrik, demikian menurut media tempatan. – Agensi


Ibu kota suram, hambar di Aidilfitri ekoran PKP
Oleh LUQMAN RIDHWAN MOHAMED NOR

14 Mei 2021, 3:22 pm
PETALING JAYA – Hari kedua Aidilfitri di ibu kota bagaikan tidak terasa apabila ia kelihatan lengang tanpa kunjungan orang ramai gara-gara pelaksanaan Perintah Kawalan Pergerakan (PKP) oleh kerajaan.
Tinjauan Kosmo! di sekitar Kuala Lumpur mendapati, lokasi tumpuan yang selama ini meriah dengan kunjungan orang ramai bagi meraikan Syawal seperti pusat beli-belah hambar tanpa kehadiran pengunjung.
Hiasan bertemakan Aidilfitri seperti dekorasi rumah tradisional di pusat beli-belah juga hanya mampu dimanfaatkan oleh pengguna yang tinggal di sekitar Kuala Lumpur, dengan mereka dirakam mengambil gambar kenangan dengan binaan tersebut.
Seorang penduduk Wangsa Maju, Nik Nissa Derahman, 36, berkata, dia yang tidak dapat pulang ke Machang, Kelantan, terpaksa beraya seorang diri di ibu kota dan cara baginya untuk menghilangkan kebosanan adalah mengunjungi pusat beli-belah.
“Selain membeli barang keperluan, sekurang-kurangnya saya dapat melihat hiasan bertemakan Aifilfitri di pusat beli-belah.
“Walaupun tidak menghilangkan kesedihan dirasakan akibat tak dapat pulang ke kampung, sekurang-kurangnya saya dapat lihat hiasan Aifilfitri di sini,” katanya kepada Kosmo! hari ini.

Kerajaan melaksanakan PKP bermula 12 Mei lalu sehingga 7 Jun hadapan bagi mengekang penularan Covid-19, yang mana kes positif jangkitannya hampir mencecah 5,000 kes.
Kehambaran Aidilfitri juga dapat dirasakan apabila jalan-jalan raya utama di sekitar ibu kota seperti Jalan Tun Razak seakan-akan lengang tanpa kehadiran kenderaan.
Saban tahun, jalan tersebut sentiasa sesak dengan kenderaan dinaiki orang ramai dari pelbagai lokasi untuk melakukan ziarah Aidilfitri namun kali ini ia tidak berlaku.
Larangan ziarah Aidilfitri yang dikuatkuasakan selari dengan pelaksanaan PKP membuatkan ia lengang tanpa kenderaan.
Bilangan kereta atau motosikal yang menggunakan jalan berkenaan pula bagai boleh ‘dibilang dengan jari’ sahaja sejak awal pagi hingga tengah hari. – K! ONLINE


Lukisan Picasso dijual RM426 juta
Oleh KOSMO!

14 Mei 2021, 3:00 pm
BANDAR RAYA NEW YORK – Sekeping lukisan  Pablo Picasso  bertajuk Woman sitting by a window (Marie-Therese) dijual pada  harga $103.4 juta (RM426 juta) dalam satu lelongan oleh firma  Christie’s di New York  semalam.
Lukisan yang disiapkan pada 1932 itu mendapat pemilik baharu   19 minit selepas bidaan dibuka, demikian menurut kenyataan daripada Christie’s.
Penjualan itu membuktikan daya tahan industri seni lukis walaupun dunia berdepan  penularan wabak Covid-19.
Jualan itu kali pertamamenyaksikan karya lukisan berjaya memecahkan paras  AS$100 juta (RM412 juta) sejak salinan siri “Meules” oleh Claude Monet mencatat harga $110.7 juta (RM456 juta) dalam lelongan Sotheby’s di New York dua tahun lalu.
Setakat ini, sudah lima karya pelukis Sepanyol itu  melepasi nharga simbolik $100 juta (RM412 juta). – AFP


Atletico di ambang kejuaraan La Liga
Oleh KOSMO!

14 Mei 2021, 2:18 pm
MADRID – Atletico Madrid akan mengesahkan kejuaraan La Liga milik mereka jika menang baki dua perlawanan terakhir musim ini.
Kejayaan itu hadir selepas Atletico berjaya mengetepikan pasukan tempat kelima, Real Sociedad dengan kemenangan 2-1 di Stadium Wanda Metropolitano awal pagi semalam.
Dua gol Atletico dijaringkan oleh Yannick Carrasco dan Angel Correa masing-masing dalam babak pertama manakala Izgor Zubelda meledak jaringan tunggal buat Sociedad pada separuh masa kedua.
Peluang Atletico kembali cerah susulan kegagalan satu lagi pasukan pilihan yang menghuni tangga kedua, Barcelona melepaskan peluang apabila sekadar seri 3-3 dengan Levante kelmarin.
Justeru, ketua jurulatih Atletico, Diego Simeone menggesa barisan pemainnya agar tidak leka dan memberikan fokus penuh kepada baki dua aksi selepas ini bagi merealisasi impian bergelar juara La Liga musim ini.
“Saingan musim ini cukup mencabar dan sekarang kami cuma ada dua perlawanan sahaja lagi untuk menamatkannya. Ia adalah segala-galanya buat kami.

“Ahad ini (awal pagi Isnin) akan menjadi perlawanan yang sangat penting buat Atletico kerana ia mampu menentukan peluang kami dalam kedudukan La Liga,” katanya.
Sebagai rekod, Atletico tiada cara lain selain menang ke atas Osasuna awal pagi Isnin ini dan Real Valladolid pada 24 Mei jika mahu mengulangi kejayaan menjulang trofi La Liga sejak kali terakhir memenanginya pada musim 2013/2014. – AGENSI


Jangan pergi pasar setiap hari – CAP
Oleh MOHD SYALMIZI HAMID

14 Mei 2021, 2:28 pm
GEORGE TOWN – Persatuan Pengguna Pulau Pinang (CAP) mengingatkan pengguna agar tidak mengunjungi pasar awam atau pasar raya untuk membeli barangan keperluan setiap hari buat sementara waktu.
Pegawai Pendidikan CAP, N.V. Subbarow berkata, pemerhatian pihaknya mendapati orang ramai termasuk warga emas masih ramai mengunjungi pasar-pasar awam dan pasar basah di negeri ini termasuk yang membawa anak-anak kecil.
Ujar beliau, pihaknya percaya kes positif Covid-19 cenderung berkurang sekiranya pengguna mengurangkan lawatan harian mereka ke lokasi sesak seperti itu.
“Jika budaya membeli barangan keperluan pada setiap hari tidak dibendung, CAP bimbang kita boleh mencatatkan sehingga 5,000 atau lebih kes harian positif Covid-19.
“Sehubungan itu, sumbangan semua pihak termasuk pengguna sangat penting untuk kita mengurangkan jumlah kes baharu Covid-19,” katanya dalam satu kenyataan hari ini.
Jelas beliau, para pengguna perlu membiasakan diri untuk menghentikan budaya membeli secara harian dengan merancang menggunakan barang keperluan selama tiga atau empat hari berikutnya setelah dibeli.

“Selama setahun, setiap hari kerajaan mengulangi peraturan yang harus kita ikuti, namun masih ramai yang dilihat tidak mengambil peduli.
“Mungkin kerajaan boleh mempertimbangkan hukuman rotan kepada individu yang degil itu sebagai satu-satunya tindakan untuk memberi kesedaran,” katanya. – K! ONLINE


Allahyarham Haziq pasang impian ke Tokyo
Oleh MUHAMMAD RIDUAN MOHD HANAFIAH

14 Mei 2021, 2:38 pm
KUALA LUMPUR – Jurulatih memanah kebangsaan, Muhammad Marbawi Sulaiman mendedahkan, Allahyarham Haziq Kamaruddin tidak mengalami sebarang masalah kesihatan ketika menjalani latihan terakhir di Majlis Sukan Negara (MSN) pada 12 Mei lalu.
Marbawi menjelaskan rutin latihan hariannya bersama Haziq, 27, diadakan dalam keadaan biasa dan Allahyarham tidak menunjukkan sebarang perubahan malah gigih menjalani latihan untuk memburu tiket ke Sukan Olimpik Tokyo.
Tegas Marbawi, dia menerima berita pemergian Haziq pada 9.30 pagi tadi selepas dikatakan jatuh pengsan di kediamannya sebelum dikejarkan ke Hospital Kajang.
“Tiada sebarang perubahan besar yang kita lihat pada Haziq ketika latihan terakhir pada 12 Mei lalu. Selepas itu kita berehat dan Haziq meminta pulang untuk beraya bersama isterinya.
“Saya amat terkejut dengan pemergian Haziq kerana Allahyarham sempat sempat berkongsi ucapan hari raya dalam WhatsApp. Apa yang pasti Haziq tidak mengalami sebarang masalah kesihatan.
“Sudah pasti pemergian Haziq secara mengejut ini memberi kesan kepada rakan-rakan seperjuangannya yang akan menjalani latihan dan seterusnya ke Berlin, Jerman bulan depan,” katanya kepada Kosmo! sebentar tadi.

Dalam pada itu, Marbawi turut menjelaskan, Haziq telah menerima dos kedua suntikan vaksin Covid-19 pada 4 Mei lalu bersama atlet podium yang lain.
“Kita ketika ini sedang menunggu laporan seterusnya dan kita berada di Kajang untuk menanti jenazah Allahyarham,” ujarnya.
Allahyarham pernah beraksi pada Sukan Olimpik London (2012), Rio de Janeiro (2016) dan meletakkan sasaran ke Tokyo dalam acara berpasukan.
Allahyarham juga mahu mengikuti jejak langkah rakan sepasukan, Khairul Anuar Mohamad yang terlebih dulu mengesahkan tempat ke Sukan Olimpik selepas menduduki tempat kedua Kejohanan Dunia di Belanda tahun lalu.- K! ONLINE


Covid-19: ICU HTJ di NS hampir penuh
Oleh NOR AINNA HAMZAH

14 Mei 2021, 2:57 pm
SEREMBAN – Kadar penggunaan katil rawatan kritikal di Unit Rawatan Rapi (ICU) Covid-19 di Hospital Tuanku Ja’afar (HTJ) di Seremban hampir penuh dan kini beberapa buah wad biasa di hospital berkenaan ditukar menjadi semi-ICU.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan S. Veerapan berkata, di HTJS, terdapat 10 katil di ICU untuk menempatkan pesakit Covid-19 yang kritikal dan tambahan empat lagi katil di Hospital Tampin (HT).
Menurutnya, bagi memastikan kelancaran proses rawatan pesakit Covid-19 terutamanya yang memerlukan mesin bantuan pernafasan, beberapa buah wad biasa ditukar fungsinya menjadi semi-ICU.
“Kita kini ada dua hospital bagi menempatkan pesakit Covid-19 iaitu di HT dan HTJS. Di HTJS memang ICU hampir penuh dan bagi menampung peningkatan kes pesakit Covid-19 yang kritikal dan memerlukan mesin bantuan pernafasan di negeri ini, HTJS telah menukar fungsi beberapa buah wad biasa menjadi semi-ICU memandangkan ICU hampir penuh.
“Setakat ini kita gunakan mesin bantuan pernafasan yang ada. Bagi langkah awal pihak Jabatan Kesihatan Negeri Negeri Sembilang (JKNNS) juga telah memohon bantuan mesin bantuan pernafasan dari Kementerian Kesihatan (KKM) jika keadaan memerlukan,” katanya dalam satu kenyataan, di sini tadi.
Veerapan berkata, sekiranya terdapat keperluan tambahan untuk pesakit Covid-19, kemungkinan salah sebuah hospital di negeri ini akan dibuka sebagai hospital Covid.

Menurutnya, Hospital Rembau tidak lagi digunakan untuk tujuan rawatan pesakit Covid-19 dan hospital berkenaan juga dalam keadaan ‘defective period’ serta terdapat kerja-kerja yang perlu dilakukan dalam tempoh berkenaan.
“Kita ada kes Covid-19 yang tidak dijangka boleh berlaku di Simpang Pertang, Jelebu. Kes ini berlaku kerana individu tidak mematuhi SOP yang ditetapkan sehingga berlaku penularan. – K! ONLINE


Wanita berlatih mati untuk rai kehidupan
Oleh KOSMO!

14 Mei 2021, 3:30 pm
SANTIAGO, CHILE – Angka korban Covid-19 yang terus meningkat di seluruh dunia mendorong  seorang wanita di Chile bertindak  meraikan hidupnya dengan cara mengadakan majlis pengebumian palsu, lapor Daily Star semalam.
Mayra Alonzo, 59, membelanjakan wang £710 (RM4,112) untuk menempah keranda dan berbaring di dalamnya selama beberapa jam sambil dikelilingi rakan-rakan dan ahli keluarga yang berpura-pura menangisi ‘pemergiannya’.
Alonzo memakai pakaian berwarna putih bersama mahkota  diperbuat daripada kuntuman bunga. Dia kemudian  memasukkan kapas ke dalam hidungnya dan berbaring di dalam keranda yang sudah ditempah.
Menurut laman berita tempatan, kos majlis  pengebumian palsu tersebut meliputi keranda dan sajian makanan kepada tetamu.
Rakan-rakan, ahli keluarga dan jiran Alonzo juga  merakam gambar majlis tersebut sambil menangis.
Alonzo berkata, majlis  tersebut merupakan ‘impian menjadi kenyataan’ dan menambah, seandainya dia mati kelak, dia tidak mahu majlis pengebumian kerana sudah berpeluang merasainya semasa masih hidup.

Pengguna media sosial rata-ratanya keliru dan mengkritik majlis pengebumian palsu tersebut.
Mereka menganggapnya   sebagai satu penghinaan ketika banyak nyawa melayang  akibat Covid-19.
Alonzo bagaimanapun menegaskan bahawa kematian akibat Covid-19 telah memberikannya inspirasi untuk meraikan hidupnya dengan mengadakan majlis pengebumian palsu.
Dia juga menasihatkan orang ramai untuk tidak mati sekarang kerana keranda merupakan tempat yang panas dan sunyi. -Agensi


Lelaki bergusti dengan aligator
Oleh KOSMO!

14 Mei 2021, 2:30 pm
TAMPA, FLORIDA – Seorang lelaki di Amerika Syarikat nekad bertarung dengan seekor aligator yang menyerang anjing peliharaannya berusia 8 bulan, lapor akhbar New York Daily News.
Mike McCoy sedang berjalan bersama anjingnya, Jake dekat sebuah kolam di pinggir Tampa apabila seekor aligator tiba-tiba muncul dari kolam dan menyerang Jake.
McCoy tanpa berfikir panjang terus bergusti dengan haiwan mirip buaya itu sehingga ia melepaskan Jake.
“Saya merenung mata aligator tersebut dan menariknya keluar dari kolam. Saya bergelut dengannya  sehingga ia melepaskan Jake,” kata McCoy.
McCoy dan anjingnya tidak mengalami sebarang kecederaan serius.
Pegawai hidupan liar Florida menganggarkan aligator tersebut memiliki panjang antara 2.1 meter hingga 2.7 meter dan sedang berusaha mengeluarkan haiwan tersebut dari kolam itu.

Aligator sering menyerang di Florida dan warganya pula terkenal atas usaha mereka melawan serangan haiwan itu.
Pada November tahun lalu, Richard Wllbanks, 74, berjaya menyelamatkan anjing peliharaannya, Gunner daripada menjadi korban aligator. -Agensi


Dakwaan polis kompaun penduduk tidak benar
Oleh NIK SUKRY RAMLI

14 Mei 2021, 3:38 pm
KUANTAN – Polis menafikan pihaknya mengeluarkan kompaun RM25,000 kepada tuan rumah dan RM5,000 kepada tetamu di sebuah taman perumahan di daerah ini kerana didapati melanggar prosedur operasi standard (SOP) sempena hari raya pertama, semalam.
Ketua Polis Daerah Kuantan, Asisten Komisioner Mohamad Noor Yusof Ali berkata, dakwaan itu adalah tidak benar kerana kehadiran anggota polis di situ adalah bagi melakukan pemantauan pematuhan SOP.
“Terdapat penyebaran dan perkongsian video dan gambar mengenai kehadiran anggota polis dan ia sebenarnya adalah bagi mendapatkan maklumat mengenai beberapa buah motosikal yang kebetulan berada di satu lorong di taman perumahan berkenaan.
“Bila kita jalankan pemeriksaan lanjut didapati ia bukan aktiviti beraya,” katanya dalam kenyataan akhbar di sini hari ini.
Sejak petang semalam, beberapa video pendek berdurasi tujuh saat dan gambar tular melalui aplikasi WhatsApp mengenai kehadiran beberapa polis di sebuah taman perumahan di daerah itu.
Kelibat anggota polis dilihat menjalankan pemeriksaan terhadap kereta dan motosikal yang terdapat di taman perumahan itu.

Penularan video dan gambar itu menyebabkan warga netizen mendakwa kompaun RM25,000 dikeluarkan pihak polis kepada pemilik kediaman tersebut dan kompaun RM5,000 pula dikenakan terhadap tetamu.
Sementara itu mengulas mengenai tindakan penguatkuasaan ketika Aidilfitri, beliau menjelaskan setakat ini tiada tindakan kompaun dikeluarkan pihaknya.
Bagaimanapun jelasnya, pemantauan pematuhan SOP sepanjang pelaksanaan Perintah Kawalan Pergerakan (PKP) akan dilaksanakan dari semasa ke semasa di seluruh kawasan, termasuk taman perumahan. – K! ONLINE


Gajah liar ganggu penduduk Kampung Gol
Oleh HARIS FADILAH AHMAD

14 Mei 2021, 2:37 pm
JERANTUT – Penduduk Kampung Gol di Ulu Tembeling di sini menyambut Hari Raya Aidilfitri dalam kebimbangan ekoran ancaman gajah liar yang semakin menjadi-jadi dalam suasana perayaan pandemik Covid-19 kali ini.
Pengerusi Jawatankuasa Kemajuan dan Kemakmuran Kampung (JKKK) Gol, Abu Jamil Awang Mahmud berkata, terdapat dua ekor gajah liar didapati sering memusnahkan tanaman dan berkeliaran berhampiran rumah penduduk sehingga boleh menjejaskan keselamatan mereka.
“Ancaman haiwan liar ini bermula pertengahan bulan Ramadan lalu apabila waktu siang ia bersembunyi di hutan berdekatan dan masuk ke kawasan kampung pada waktu malam dengan memusnahkan tanaman kelapa, pisang dan sayur-sayuran yang diusahakan penduduk di sini.
“Dalam kejadian pada pukul 11 malam dua hari sebelum raya, haiwan ini telah menceroboh kawasan kebun getah seluas 1.2 hektar milik seorang penduduk,” katanya di sini hari ini.
Menurut Abu Jamil, salah seekor gajah liar berkenaan merupakan gajah jantan yang mempunyai tanda ‘tag’ Jabatan Perlindungan Hidupan Liar dan Taman Negara (Perhilitan).
Menurut Abu Jamil, keadaan itu membimbangkan penduduk kampung untuk keluar rumah kerana dibimbangi diserang haiwan liar berkenaan.

Beliau berkata pihaknya telah memaklumkan perkara itu kepada Perhilitan dan berharap gajah liar berkenaan dapat ditangkap dengan segera.
“Kita berterima kasih kepada Perhilitan kerana telah menugaskan seramai 10 orang renjer untuk menangkap haiwan ini dua hari sebelum hari raya dan kerja pemantauan dan penangkapan haiwan tersebut disambung selepas hari raya,”katanya.
Dalam pada itu, seorang penduduk kampung, Jama Ahmad,50, berkata, hampir 10 batang pokok getah muda miliknya yang belum ditoreh musnah akibat pencerobohan gajah liar itu.
“Saya menjangka lebih banyak tanaman getah ini akan rosak termasuk pisang dan sayur-sayuran komersial penduduk di sini sekiranya haiwan liar ini tidak ditangkap,” katanya.
Sementara itu, Ahli Dewan Undangan Negeri (ADUN) Pulau Tawar, Datuk Nazri Ngah berharap, pihak Perhilitan segera menangkap haiwan liar berkenaan bagi mengelakkan lebih banyak kerugian dan ancaman kepada penduduk. – K! ONLINE


Lebih 8.5 juta ujian Covid-19 dibuat sejak 1 Januari lalu
Oleh SITI A'ISYAH SUKAIMI

15 Mei 2021, 9:31 pm
PUTRAJAYA – Sebanyak 8,573,873 ujian saringan telah dijalankan sejak 1 Januari sehingga 13 Mei lalu merangkumi 4,747,837 ujian real-time Reverse Transcription Polymerase Chain Reaction (RT-PCR) dan 3,826,036 ujian Rapid Test Kit-Antigen (RTK-Ag).
Ketua Pengarah Kesihatan, Tan Sri Dr. Noor Hisham Abdullah berkata, ia termasuk saringan Pertubuhan Keselamatan Sosial (Perkeso) dan bukan Perkeso dengan purata jumlah ujian saringan yang dijalankan secara mingguan adalah sebanyak 63,925 sampel (dari Minggu Epid (ME) ke-15 hingga ME ke-18).
“Manakala jumlah ujian dari ME ke-11 hingga ME ke-14 sebanyak 483,518 sampel. Terdapat peningkatan jumlah saringan yang telah dijalankan berbanding bulan sebelumnya iaitu sebanyak 369,456 sampel (23.6 peratus),” katanya dalam kenyataan akhbar hari ini.
Sementara itu, beliau berkata, tempoh masa Perintah Kawalan Pergerakan (PKP) merupakan suatu tempoh yang sangat genting bagi bersama-sama melandaikan keluk jangkitan di negara ini.
“Peningkatan kapasiti hospital dan kemunculan varian-varian baharu dalam komuniti memerlukan tindakan kesihatan awam yang efektif serta kerjasama semua lapisan masyarakat bagi memastikan usaha yang telah kita laksanakan selama ini membuahkan hasil,” katanya. -K! ONLINE


Satu kampung kuarantin selepas 22 penduduk positif Covid-19
Oleh KOSMO!

15 Mei 2021, 9:00 pm
JAKARTA – Penduduk sebuah kampung di mukim Sumber di Banjarsari, Kota Solo dalam wilayah Jawa Tengah terpaksa diperintahkan menjalani kuarantin selepas 22 penduduknya disahkan positif Covid-19, lapor Suara.com kelmarin.
Sebanyak 55 keluarga di  Sumber sedang menjalani kuarantin dan 22 daripada mereka disahkan positif Covid-19.
“Kami menerima laporan daripada Pengerusi Kelurahan Sumber bahawa penduduknya diarah menjalani kuarantin.
“Terdapat 55 keluarga yang sedang menjalani kuarantin selepas 22 orang dilaporkan positif Covid-19 sejak 3 hari lalu,” kata Setiausaha Pusat Perintah Covid-19 Muhammadiyah PDM Solo, Teguh Wahyudi.
Susulan laporan tersebut, kampung itu telah disembur cecair sanitasi tengah hari kelmarin.
Teguh berkata pihaknya komited untuk mencegah penularan wabak Covid-19 termasuk ketika sambutan Hari Raya Aidilfitri.

Salah seorang penduduk kampung, Triyono mengaku proses sanitasi yang dijalankan di kampungnya itu boleh membantu memutuskan rangkaian Covid-19.
Menurutnya, beberapa penduduk menjalani kuarantin di pusat kuarantin asrama Haji Donohudan dan ada juga menjalani kuarantin di rumah sendiri.
“Semoga semuanya segera sembuh,” katanya. -Agensi


Israel tidak henti bedil Gaza
Oleh KOSMO!

15 Mei 2021, 8:09 pm
GAZA – Jet-jet pejuang Israel membedil Genting Gaza sepanjang malam dalam serangan udara yang membunuh 10 anggota sebuah keluarga setakat awal pagi ini, kata pasukan perubatan.
Serangan terbaharu itu berlaku sehari selepas rusuhan yang menggegarkan Tebing Barat dan ketibaan utusan dari Amerika Syarikat (AS) untuk rundingan damai.
Setiausaha AS untuk Hal Ehwan Israel-Palestin, Hady Amr dijadualkan bertemu pemimpin Israel di Baitulmuqaddis hari ini sebelum menuju ke Tebing Barat bagi berbincang dengan pegawai-pegawai Palestin.
“Tujuan pertemuan diadakan adalah untuk menggalakkan ‘situasi tenang’ yang berterusan,” kata jurucakap Jabatan Negara AS, Jalina Porter.
Washington sebelum ini dikritik kerana tidak berusaha untuk menghentikan ketegangan antara Palestin dan Israel selepas ia menghalang mesyuarat Majlis Keselamatan Pertubuhan Bangsa-Bangsa Bersatu (PBB) yang dijadualkan berlangsung semalam.
Meskipun usaha diplomatik dipertingkatkan untuk meredakan serangan lima hari antara Israel dan pejuang Palestin di Gaza, tentera udara Israel terus menyerang beberapa lokasi semalam, dan dalam masa sama, roket turut dilancarkan ke arah Israel.

Sementara itu, jumlah kematian di Palestin setakat ini meningkat kepada 130 orang dengan lebih 30 mangsa terdiri daripada kanak-kanak, manakala kira-kira 950 yang lain cedera.
Sementara itu, Mesir membuka sempadan Rafah-Gaza hari ini bagi membolehkan 10 buah ambulans membawa penduduk Palestin yang cedera mendapatkan rawatan di beberapa hospital di negara itu, kata pegawai perubatan.
Kira-kira 1,000 penduduk Palestin meninggalkan kediaman masing-masing untuk mencari perlindungan berikutan kebimbangan serangan berterusan oleh Rejim Zionis.
“Mereka berlindung di sekolah, masjid dan beberapa lokasi lain ketika pandemik Covid-19 dengan akses kepada air, makanan, kebersihan dan perkhidmatan kesihatan terhad,” ujar Penyelaras Hal Ehwal Kemanusiaan PBB, Lynn Hastings. – AFP


Penuntut IPTS maut, Audi langgar lori ayam
Oleh WAT KAMAL ABAS

15 Mei 2021, 10:39 pm
BAGAN SERAI – Seorang pelajar Institusi Pengajian Tinggi Swasta (IPTS) maut manakala rakannya parah selepas kereta yang dinaiki mereka melanggar sebuah lori ayam di Kilometer 179, Lebuh Raya Utara Selatan arah Selatan berhampiran dengan hentian rehat Alor Pongsu petang tadi.
Dalam kejadian kira-kira pukul 4.05 petang itu, mangsa yang maut dikenali sebagai Muhammad Aiman Maznan,26, manakala Muhammad Faris Shohaimi cedera parah.
Muhammad Aiman
Ketua Polis Daerah Kerian, Superintendan Mazuki Mat berkata, siasatan awal mendapati, ketika kejadian kedua-dua mangsa dalam perjalanan dari arah Sungai Petani menghala ke arah Kuala Lumpur.
Menurut beliau, setibanya di lokasi kejadian kereta dinaiki mereka dipercayai hilang kawalan lalu terbabas dan melanggar pembahagi lebuh raya.
“Kereta tersebut kemudiannya terbabas ke lorong kiri sebelum melanggar bahagian belakang kiri sebuah lori ayam.
“Akibat pelanggaran itu, Muhammad Aiman mengalami kecederaan parah di bahagian kepala dan maut di tempat kejadian. Rakannya turut cedera parah manakala pemandu lori yang berusia 55 tahun itu pula mendapat kecederaan ringan,” katanya dalam satu kenyataan di sini hari ini.

Tambah Mazuki, kesemua mangsa kemudiannya di bawa ke Hospital Parit Buntar untuk rawatan dan bedah siasat.-K! ONLINE


4 individu ziarah Aidilfitri dikompaun RM20,000
Oleh KOSMO!

15 Mei 2021, 11:29 pm
Oleh NUR NABILAH RAHMAT
KLUANG – Seramai empat individu termasuk seorang tuan rumah dikenakan kompaun bernilai RM5,000 setiap seorang selepas didapati melakukan aktiviti ziarah Aidilfitri di Taman Sri Lambak di sini petang semalam.
Ketua Polis Daerah Kluang, Asisten Komisioner Low Hang Seng berkata, mereka didapati melanggar prosedur operasi standard (SOP) Perintah Kawalan Pergerakan (PKP) yang kini berkuat kuasa di seluruh negara.
“Pihak berkuasa mengesan sebuah rumah di Taman Sri Lambak apabila terdapat empat lelaki sedang berkumpul di ruang balkoni rumah berkenaan kira-kira pukul 4.30 petang.
“Hasil siasatan yanq dijalankan mendapati ketiga-tiga daripada lelaki tersebut datang ziarah ke rumah salah seorang penghuni sempena Hari Raya Aidilfitri di mana aktiviti tersebut tidak dibenarkan oleh pihak Majlis Keselamatan Negara (MKN),” katanya ketika dihubungi hari ini.
Beliau berkata, pihak Kementerian Kesihatan (KKM) kemudiannya mengeluarkan empat kompaun di bawah Perkara 16 Peraturan-peraturan Pencegahan dan Pengawalan Penyakit Berjangkit (Langkah-langkah Dalam Kawasan Tempat Jangkitan) 2020.-K! ONLINE


Kisah benar Bebenang PKP Anis
Oleh KOSMO!

15 Mei 2021, 8:15 pm
TERPERANGKAP akibat Perintah Kawalan Pergerakan (PKP) yang pertama dan bagaimana Anis terpaksa meneruskam hidup menjaga anak majikan yang masih kecil merupakan intipati utama dalam telefilem Bebenang PKP Anis yang pastinya memberikan perspektif berbeza kepada sesiapa yang menontonnya.
Tanpa ada pengalaman menjaga kanak-kanak, Anis Kemboja bukan sahaja terpaksa berhadapan dengan kerenah mereka memandangkan tuan rumah ‘tersangkut’ di Indonesia akibat pintu sempadan yang ditutup serta merta ketika itu.
Bagi penerbit Indigital Sdn. Bhd., Nana Mohd Rom menganggap jalan kisah yang berlaku kepada Anis Kemboja ini sangat menarik perhatian ditambah dengan apa yang berlaku ketika itu merupakan fenomena asing buat semua.
NANA
“Sejak awal lagi kita memang tertarik dengan jalan cerita yang ditulis oleh Dr. Ummu Hanie yang diangkat daripada sebuah kisah benar. Bayangkan pada ketika dunia dilanda pandemik Covid19, keadaan yang berlaku di luar jangkaan.
“Tidak ada siapa yang pernah mengalami situasi seperti ini. Ada yang tersangkut di serata tempat dan tak kurang juga yang terpisah dengan keluarga dan sebagainya. Jalan cerita begini amat menarik perhatian dan kita visualkan menerusi telefilem ini,” kata Nana lagi.
Ditayangkan di TV Al-Hijrah pada 15 Mei (hari raya ketiga) pukul 9 malam, Bebenang PKP Anis yang diarahkan oleh Shuhaimi Zulkefli dibintangi oleh Muna Shahirah, Shafie Naswip, Fauzi Nawawi, Lisadawati dan ramai lagi.

Penggambaran yang dilakukan di sekitar Kuantan, Pahang ini dilakukan sekitar penghujung tahun lalu berkisahkan tentang Anis (Muna Shahirah) yang terpaksa menjaga dua orang anak Puan Zue kerana pembantu rumah melarikan diri.
Wanita tersebut pula terpaksa ke luar negara atas urusan kerja namun disebabkan PKP membuatkan dia terpaksa mengambil alih tugas sebagai ‘ibu bapa’ segera. Konflik bertambah apabila abangnya Amar (Shafie Naswip) bermasalah dengan ibu bapanya (Fauzi dan Lisdawati).
KISAH Anis sebelum ini pernah ditulis sebagai sebuah cerpen dan mendapat sambutan yang menggalakkan. Ini yang memberikan nilai tambah terhadap telefilem Bebenang PKP Anis.
Namun takdir PKP yang ketika itu membuatkan hubungan mereka semakin baik dari sehari ke sehari.
“Kisah Anis ini sangat menarik untuk dikupas. Dia bukan sahaja terpaksa menjaga anak orang secara tiba-tiba tetapi juga terpaksa berhadapan dengan masalah keluarga. Dalam masa yang sama Anis juga ada cita-cita untuk menyambung pengajian keluar negara.
“Untuk pengetahuan semua, kisah Anis sebelum ini pernah ditulis sebagai sebuah cerpen dan mendapat sambutan yang menggalakkan. Ini yang memberikan nilai tambah terhadap telefilem ini,” tambah Nana lagi.
Berterima kasih kepada stesen TV Al-Hjirah yang tertarik dengan naskhah ini, Bebenang PKP Anis ini juga mendapat dana daripada Program OTT/TV (Perlaksana), Perbadanan Kemajuan Filem Nasional Malaysia (FINAS). – K! ONLINE


Maut ketika pulang dari tempat kerja
Oleh MASTURAH SURADI

15 Mei 2021, 9:12 pm
KOTA TINGGI – Seorang operator kilang maut selepas kereta Perodua Alza dipandu terlibat kemalangan dengan sebuah Toyota Hilux di Kilometer 6 Jalan Mawai – Tanjung Sedili, Kampung Sayang di sini pagi hari ini.
Ketua Polis Daerah Kota Tinggi, Superintendan Hussin Zamora berkata, kejadian pada pukul 11.45 pagi itu menyebabkan mangsa, Muhamad Amirul Zakur Zulkefli, 23, maut di lokasi kemalangan.
Menurutnya, siasatan awal mendapati mangsa yang bekerja sebagai operator kilang komponen elektronik di Bandar Tenggara dikatakan dalam perjalanan balik ke rumahnya di Tanjung Sedili di sini.
“Manakala, Toyota Hilux dipandu seorang lelaki 46 tahun bersama tiga penumpang daripada Felda Tenggaroh menghala ke bandar Kota Tinggi.
“Siasatan mendapati kemalangan dipercayai berlaku ketika Perodua Alza melalui jalan itu telah terbabas memasuki laluan bertentangan lalu hilang kawalan dan melanggar Toyota Hilux yang berada dilaluan bertentangan,”katanya dalam kenyataan hari ini.
Hussin berkata, ekoran perlanggaran itu telah menyebabkan Toyota Hilux terjatuh ke dalam longkang yang berada di bahu kiri jalan menghala ke Kota Tinggi.

Katanya, pemandu Toyota Hilux dan tiga orang lagi penumpang dibawa ke Hospital Kota Tinggi (HKT) untuk rawatan lanjut.
“Mayat mangsa dibawa ke HKT untuk urusan bedah siasat dan kes disiasat mengikut Seksyen 41(1) Akta Pengangkutan Jalan 1987,”katanya.-K! ONLINE


Polis siasat penyanyi balik beraya di Kulim
Oleh AZAHAR HASHIM

15 Mei 2021, 9:24 pm
KULIM – Polis menjalankan siasatan mengenai penyanyi Masya Masyitah yang didakwa merentas negeri bersama ibunya untuk pulang beraya di sini.
Ketua Polis Daerah Kulim, Superintendan Azhar Hashim berkata, pihaknya mendapati ibu penyanyi terbabit mendapat kebenaran merentasi negeri sebagai pasangan jarak jauh (PJJ).
Katanya, artis tersebut difahamkan telah menetap di Kuala Lumpur.
“Kita difahamkan artis terbabit menggunakan kebenaran merentas negeri ibunya itu untuk pulang berhari raya,” katanya.
Beliau berkata demikian kepada pemberita pada sidang akhbar di sekatan jalan raya (SJR) di Plaza Tol Lebuh Raya Butterworth-Kulim (BKE) di sini hari ini.-K! ONLINE


Rasa tidak sedap hati suami isteri petanda anak lemas
Oleh ASLIZA MUSA

15 Mei 2021, 10:18 pm
IPOH – Gerak hati sepasang suami isteri yang serba tidak kena rupa-rupanya memberi petanda yang mereka bakal kehilangan anak bongsu dalam kejadian lemas di Sungai Ulu Piah di Tambun hari ini.
Mohd. Ghazali Mohd. Yazid, 49, berkata, perasaannya berdebar-debar sejak pagi hingga menyebabkan dia tidak tenteram sepanjang berada di tempat kerja.
Izz Auf

“Bukan saya sahaja tidak senang hati, isteri di rumah juga serba tidak kena. Kami tidak tahu kenapa tapi hati sentiasa berdebar-debar.
“Apabila saya balik ke rumah untuk makan tengah hari, anak perempuan beritahu yang isteri berada di hospital kerana anak bongsu kami lemas,” katanya ketika ditemui di pekarangan Jabatan Forensik Hospital Raja Permaisuri Bainun (HRPB) di sini hari ini.
Kejadian kira-kira pukul 10 pagi itu berlaku ketika mangsa, Izz Auf berusia empat tahun berkelah bersama nenek, bapa saudara dan dua abangnya di sungai berkenaan sebelum dihanyutkan arus deras.
Kanak-kanak itu yang berjaya dibawa naik ke tebing bagaimanapun disahkan meninggal dunia pada pukul 12.55 tengah hari di wad kecemasan Hospital Raja Permaisuri Bainun (HRPB).

Menurut Mohd. Ghazali, kali terakhir dia berjumpa Izz Auf pada hari terakhir Ramadan iaitu Rabu lalu sebelum anaknya itu ke rumah ibu mertuanya di Taman Tambun untuk menyambut Aidilfitri di sana.-K! ONLINE


Hancur lima jari tangan tersangkut mesin pengisar ikan
Oleh NIK SUKRY RAMLI

15 Mei 2021, 9:17 pm
KUANTAN – Seorang pekerja kilang keropok ikan hancur lima jari selepas tangan kirinya tersangkut pada mesin pengisar ikan dalam kejadian di Kampung Chendor, dekat sini, hari ini.
Sepasukan pegawai dan anggota Jabatan Bomba dan Penyelamat Malaysia (JBPM) terpaksa membawa mangsa berusia 20 tahun itu bersama mesin pengisar terbabit ke Hospital Kemaman, sebelum berjaya mengeluarkan tangan mangsa yang tersangkut dan mengalami pendarahan teruk.
Timbalan Pengarah (Operasi) JBPM Pahang, Ismail Abdul Ghani berkata, mangsa dikatakan sedang melakukan tugasan rutin di kilang menghasilkan keropok menggunakan mesin pengisar sebelum tangan kiri mangsa secara tidak sengaja tersangkut pada mesin berkenaan.
Katanya, seramai enam pegawai dan anggota dari Balai Bomba Chukai segera dikerahkan ke lokasi kejadian sebaik menerima laporan mengenai insiden itu kira-kira pukul 12 tengah hari tadi.
“Mereka kemudiannya dibantu tujuh lagi pegawai dan anggota dari Balai Bomba dan Penyelamat Gebeng mengeluarkan mesin pengisar dari tapak asal dalam kilang terbabit memandangkan operasi mengeluarkan tangan mangsa sukar dilakukan di kilang itu.
“Memandangkan mangsa mengalami pendarahan yang teruk, kita kejarkan mangsa ke Hospital Kemaman bagi mendapatkan rawatan segera,” katanya dalam satu kenyataan di sini hari ini.-K! ONLINE


PPV terbesar bakal dibuka di Bukit Jalil
Oleh NUR HUDA MUSA

15 Mei 2021, 6:07 pm
PETALING JAYA – Pusat Pemberian Vaksin (PPV) World Trade Centre (WTC) Kuala Lumpur akan dijadikan sebagai ‘test case’ bagi melihat keberkesanan PPV berskala besar sebelum diperluaskan ke lokasi lain.
Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar berkata, peningkatan jumlah kapasiti sehingga empat kali ganda berbanding kapasiti asal 2,000 adalah bagi mempercepatkan proses vaksinasi di Malaysia.
“Sebuah lagi PPV mega akan dibuka di Stadium Bukit Jalil dalam masa terdekat.
“Beberapa hari ini, kita akan meningkatkan kapasiti sehingga 7,000 dan WTC Kuala Lumpur akan dijadikan sebagai test case untuk PPV berskala mega di Malaysia. Kita akan laksanakan PPV mega di tempat lain juga,” katanya di sini hari ini.
Dalam pada itu, orang ramai juga diingatkan supaya tidak hadir secara walk-in untuk mendapatkan suntikan vaksin di mana-mana PPV.
“Kalau tiada janji temu, jangan datang. Walk-in hanya akan meletakkan diri anda dalam bahaya.

“Kedua, jangan datang awal dan menyebabkan kesesakan kerana tempat adalah terhad. Ketiga, kalau mereka yang berstatus Pesakit Bawah Siasatan (PUI), jangan datang. Kita boleh kesan waktu imbasan MySejahtera dan paksa mereka balik.
“Kita akan jadualkan semula janji temu mereka, jangan datang. Ini adalah bahaya dan tindakan yang tidak bertanggungjawab,” katanya. – K! ONLINE


Deria rasa, bau Nabila Huda hilang sekali lagi
Oleh KOSMO!

15 Mei 2021, 7:45 pm
PETALING JAYA – Setelah masuk hari keempat menjalani kuarantin kendiri di rumah, pelakon Nabila Huda kembali berdepan simptom kehilangan deria rasa dan bau akibat jangkitan Covid-19.
Menurut Nabila atau nama sebenarnya Nabila Huda Suhaimi, 36, dia sudah memiliki semula deria rasa dan bau semalam namun segala-galanya hilang pada hari ini.
“Sebenarnya semalam saya sudah gembira sebab boleh bau dan rasa tetapi hari ini punah semuanya.
“Susah sangat nak faham tetapi saya berusaha kerasa untuk masuk dalam dunianya (Covid-19). Virus ini beri saya gembira sahaja,” katanya dalam satu entri Instagram hari ini.
Dalam pada itu, pelakon filem M4M4 itu sempat berseloroh walaupun sakit, dia tetap akan memakai alat solek.
“Hilang deria pun, gincu bibir tetap kena pakai. Kecantikan kena jaga !,” selorohnya.

Terdahulu, Nabila dilaporkan dijangkiti virus Covid-19 pada 12 Mei lalu dan menjalani tempoh kuarantin di rumahnya.
Bagaimanapun, anak kepada penyanyi rock legenda, Amy Search itu tidak berkongsi punca jangkitan secara terperinci. – K! ONLINE


Pemandu lori mabuk dipukul empat lelaki
Oleh MOHD YUNUS YAKKUB

15 Mei 2021, 7:08 pm
KUALA SELANGOR – Seorang pemandu lori yang mabuk cedera dipukul empat lelaki menggunakan topi keledar ketika mahu memasuki sebuah kedai runcit di Batu 2 di sini, semalam.
Dalam kejadian pukul 8 malam, mangsa berusia 45 tahun lebam di bahagian muka kiri selain luka di dagu.
Ketua Polis Daerah Kuala Selangor, Superintendan Ramli Kasa berkata, hasil siasatan mendapati kejadian berlaku apabila mangsa dalam keadaan mabuk selepas meminum enam tin arak telah menaiki motosikal menuju ke kedai runcit tersebut.
Katanya, mangsa yang tiba di lokasi kejadian mahu ke dalam kedai runcit kemudiannya dikepung kira-kira 20 lelaki.
“Empat individu daripada kumpulan tersebut telah bertindak memukul mangsa dengan menggunakan topi keledar.
“Mangsa kemudiannya telah mendapatkan rawatan di unit kecemasan Hospital Tanjong Karang dengan lebam di bahagian kiri muka dan luka di dagu,” katanya dalam kenyataan di sini hari ini.

Beliau menambah, mangsa dikatakan tidak mengetahui punca dipukul serta tidak dapat mengingati apa yang berlaku disebabkan berada dalam keadaan mabuk.
Ramli memberitahu, mangsa turut menyatakan tidak mempunyai musuh dan berhutang dengan mana-mana pihak.
“Usaha mengesan suspek terlibat sedang dijalankan dan kes disiasat mengikut Seksyen 324 Kanun Keseksaan,” jelasnya. -K!ONLINE


Ahli keluarga lawat anggota polis di SJR tidak langgar SOP
Oleh SUBKHI SUDARJI

15 Mei 2021, 7:17 pm
PUTRAJAYA – Polis menafikan terdapat pelanggaran prosedur operasi standard (SOP) Perintah Kawalan Pergerakan (PKP) berhubung kunjungan ahli keluarga anggota polis yang bertugas di sekatan jalan raya (SJR) Persiaran Selatan-Hala Keluar ke Dengkil pada hari raya pertama lalu.
Ketua Polis Putrajaya, Asisten Komisioner Mohd. Fadzil Ali berkata, anggota terlibat merupakan polis di Ibu Pejabat Daerah (IPD) Putrajaya yang bertugas dan tinggal di Putrajaya bersama keluarga dan anaknya berumur 5, 10 tahun dan 11 tahun.
Beliau berkata, kehadiran isteri dan anak anggota polis yang bertugas di lokasi SJR adalah bagi memberi sokongan moral kepada anggota berkenaan kerana bertugas di pagi raya di samping menyerahkan juadah hari raya.
“Selepas selesai bersalaman keluarga anggota tersebut telah beredar pulang ke rumah.
“Pemeriksaan mendapati tiada pelanggaran SOP PKP dilakukan oleh mana-mana pihak,” katanya dalam satu kenyataan akhbar di sini hari ini.-K! ONLINE


551 individu ditahan langgar SOP PKP
Oleh MOHD RIDZAUDDIN ROSLAN

15 Mei 2021, 6:55 pm
PETALING JAYA- Seramai 551 individu ditahan semalam ekoran melanggar prosedur operasi standard (SOP) seperti gagal memakai pelitup muka ketika berada di tempat awam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, seramai 519 individu dikompaun manakala 32 orang lagi direman.
“Antara kesalahan direkodkan ialah gagal merekod butitan diri (124), tidak patuh arahan kawalan pergerakan (101), tiada penjarakan fizikal (92) da tidak memakai pelitup muka (80).
“Selain itu, seramai tiga individu ditahan kerana merentas negeri tanpa daerah selain lain-lain kes sebanyak 151 individu,” katanya di sini tadi.
Dalam perkembangan lain, tiga Perintah Kawalan Pergerakan Diperketatkan (PKPD) dilaksanakan kerajaan melibatkan dua di Pahang dan satu di Sabah.
“PKPD di Pahang melibatkan kawasan Kampung Paya Teh di Jerantut dan Seri Kemunting, Kuantan selain Kampung Sungai Langgas, Kunak, Sabah,” jelasnya. -K! ONLINE


10 keluarga cuba lari dari PKPD Pelagat 3
Oleh MOHD AZLI ADLAN

15 Mei 2021, 6:29 pm
BESUT – Sebanyak 10 keluarga dikesan cuba meninggalkan kediaman masing-masing di Kampung Pelagat 3 di sini sebelum pelaksanaan Perintah Kawalan Pergerakan diPerketatkan (PKPD) di mukim berkenaan semalam.
Begitupun, cubaan mereka gagal apabila berjaya dikesan semula pegawai Kementerian Kesihatan (KKM) tidak lama kemudian.
Pengarah Kesihatan Besut, Dr. Nor Azimi Yunus berkata, perbuatan 10 keluarga itu amat dikesalkan kerana sebarang pergerakan boleh menambahkan risiko penularan Covid-19 ke lokasi lain.
“Sungguh tidak diduga dek akal, seramai 10 keluarga telah meninggalkan Kampung Pelagat 3 sebelum PKPD dimulakan (semalam) tetapi mereka berjaya dikesan semula.
“Setakat ini, sebanyak 54 kes positif Covid-19 telah dikesan di Kampung Pelagat 3 sahaja,” katanya selepas memantau proses saringan Covid-19 di Pusat Kuarantin dan Rawatan Berisiko Rendah (PKRC) Kem Wawasan di sini hari ini.
Dalam perkembangan sama, Nor Azimi memberitahu, sebanyak 393 kes aktif dilaporkan di daerah Besut iaitu yang tertinggi di negeri ini selain 11 kematian telah dicatatkan setakat ini.

Tambah beliau, sebanyak 11 kluster sedang dipantau di daerah ini termasuk yang terbesar iaitu Kluster Tok Has (204 kes) dan D’ Lahar (151 kes). – K! ONLINE


Kompaun lebih RM900 jika gagal kemas meja
Oleh KOSMO!

15 Mei 2021, 8:00 pm
SINGAPURA – Agensi Alam Sekitar Nasional (NEA) mengumumkan bermula bulan depan, individu yang gagal mengemas meja selepas makan di premis-premis seperti restoran, gerai, kedai kopi dan pusat penjaja akan dikenakan kompaun sebanyak S$300 (RM929), lapor laman berita Coconuts.co semalam.
Agensi tersebut dalam satu kenyataan memaklumkan, langkah tersebut diambil bagi mengukuhkan kesihatan awam ketika pandemik Covid-19.
“NEA menggesa orang ramai mengamalkan kebersihan di tempat makan awam bagi melindungi premis dan juga para pekerja di situ yang kebanyakannya merupakan golongan berusia,” tulis agensi tersebut dalam satu kenyataan.
Keputusan itu dibuat pihaknya selepas menjalankan kempen selama beberapa bulan kepada warga Singapura untuk membersihkan sendiri meja makan setelah selesai menjamu selera bagi mengekalkan standard kebersihan pada tahap tinggi.
Penduduk Singapura diberi masa selama 3 bulan untuk membiasakan diri dengan peraturan baharu itu.
Agensi itu berkata,  penguatkuasaan undang-undang tersebut akan dilaksanakan sepenuhnya bermula September ini.

Petugas agensi itu akan ‘turun padang’ bermula Jun ini untuk mengingatkan orang ramai supaya membuang sendiri tisu, penyedut minuman, pembalut makanan, tin minuman dan botol plastik yang sudah digunakan.
Agensi itu menambah, sampah lain yang tidak disengajakan seperti plastik pembalut makanan yang diterbangkan angin juga dikira sebagai kesalahan dan orang ramai perlu memastikan meja mereka berada dalam keadaan seberapa bersih mungkin. -Agensi


25 individu berhibur semasa PKP ditahan
Oleh MOHD SYALMIZI HAMID

15 Mei 2021, 6:22 pm
GEORGE TOWN – Kedegilan 25 individu berhibur semasa Perintah Kawalan Pergerakan (PKP) di sebuah pusat hiburan di Jalan Burma di sini mengundang padah apabila ditahan polis tengah malam tadi.
Mereka yang terdiri daripada 15 lelaki dan seorang wanita warga tempatan serta tiga wanita warga asing itu ditahan polis dari Bahagian Siasatan Jenayah Maksiat, Judi dan Kongsi Gelap (D7), Jabatan Siasatan Jenayah negeri semasa operasi pukul 12.30 tengah malam.
Ketua Jabatan Siasatan Jenayah negeri, Senior Asisten Komisioner Rahimi Ra’ais berkata, enam lelaki warga tempatan yang merupakan pekerja di premis tersebut antara yang turut ditahan.
“Ujian saringan air kencing mendapati sembilan daripada mereka positif dadah.
“Meskipun premis berkenaan mempunyai lesen perniagaan dan hiburan sah, namun telah melakukan kesalahan kerana beroperasi dalam tempoh PKP,” katanya kepada pemberita hari ini.
Beliau berkata, kesemua mereka dibawa ke Ibu Pejabat Polis Daerah Timur Laut di sini bagi siasatan lanjut.

Jelasnya, kes disiasat mengikut Seksyen 269 Kanun Keseksaan, Peraturan 17(1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) 2021, Seksyen 6(3) Akta Imigresen 1959/63 dan Seksyen 15(1)(a) Akta Dadah Berbahaya 1952. – K! ONLINE


Petugas lupa hidupkan suis peti, 348 dos vaksin rosak
Oleh KOSMO!

15 Mei 2021, 7:32 pm
MANILA  – Sekurang-kurangnya 348 dos vaksin Covid-19 yang boleh menyelamatkan 348 nyawa di Filipina rosak dan terpaksa dibuang begitu sahaja, lapor laman berita Coconuts.co semalam.
Vaksin CoronaVac buatan firma China, Sinovac dari China terpaksa dibuang selepas pekerja pusat penyimpanan vaksin terlupa menghidupkan suis peti sejuk beku. Kejadian berlaku di Makilala, bandar Cotabato dalam wilayah Mindanao.
Menurut Ketua Kesihatan Cotabato, Dr. Eva Rabaya, dalam kejadian pada Jumaat minggu lalu itu, bekalan elektrik di bandar tersebut  terputus selama dua jam dan petugas pusat penyimpanan  memindahkan vaksin CoronaVac  ke dalam peti sejuk beku di balai polis Makilala.
Balai polis tersebut mempunyai generator sendiri, manakala petugas kesihatan itu menyangka semuanya baik-baik sahaja.
Begitu pun, mereka kemudian mendapat tahu wayar peti ais tersebut tidak disambungkan kepada soket.
Kesemua dos vaksin yang sepatutnya diberikan kepada warga emas di situ disahkan telah rosak.

“Tiada sesiapa pun yang menyedari suis pada peti sejuk beku itu tidak dihidupkan.
“Hari Sabtu dan Ahad merupakan hari cuti dan perkara tersebut hanya disedari pada pagi Isnin, 10 Mei lalu,” kata seorang jurucakap kerajaan, Lito Canedo.
Filipina menyasarkan untuk memberikan suntikan vaksin kepada 70 juta orang tahun ini bagi mencapai imuniti kelompok.
Sehingga kelmarin, negara itu telah memvaksin sepenuhnya  518,000 rakyatnya manakala angka korban Covid-19 di negara itu mencecah 18,821. -Agensi


Malaysia tidak pernah luluskan penyertaan pemain Israel
Oleh MUHAMMAD ZUHAILY BADLISHAH

15 Mei 2021, 7:27 pm
PETALING JAYA – Kementerian Belia dan Sukan (KBS) memaklumkan bahawa pihaknya tidak pernah dan tidak akan memberi sebarang kelulusan penyertaan warganegara Israel dalam sebarang kejohanan sukan di Malaysia.
Ia termasuklah Kejohanan Badminton Terbuka Malaysia 2021 yang sepatutnya diadakan dari 25 hingga 30 Mei ini di Axiata Arena, Bukit Jalil, Kuala Lumpur sebelum Persatuan Badminton Malaysia (BAM) menangguhkan penganjuran itu baru-baru ini.
Menteri Belia dan Sukan, Datuk Seri Reezal Merican Naina Merican dalam satu kenyataan rasmi sebentar tadi menegaskan, ia merupakan syarat yang telah lama terpakai selari dengan dasar luar negara.
“Saya juga sentiasa mengingatkan bahawa semua kelulusan penganjuran kejohanan sukan antarabangsa oleh KBS melalui Pesuruhjaya Sukan adalah tertakluk kepada dasar luar negara.
“Ini termasuklah larangan penyertaan atau penglibatan dari negara Israel tanpa sebarang komproni,” katanya yang dipetik daripada kenyataan tersebut.
Menurut kenyataan itu lagi, pihak BAM sudah sedia maklum mengenai perkara itu dan telah menyampaikannya kepada Persekutuan Badminton Dunia (BWF).

Badan induk badminton negara itu juga telah menjelaskan bahawa jadual perlawanan yang telah dikeluarkan BWF tidak pernah diluluskan oleh pihak BAM mahupun KBS untuk tujuan kemasukan ke Malaysia.
Sehubungan itu, KBS menafikan sebarang dakwaan bahawa pemain Israel telah diberi kebenaran menyertai Terbuka Malaysia sepertimana yang tular di media sosial.
Sebagai rekod, Malaysia pernah bertindak tegas dengan memegang prinsip tidak membenarkan atlet Israel mengambil bahagian biarpun menyaksikan hak penganjuran Kejohanan Renang Para Dunia 2019 di Sarawak terpaksa dibatalkan. – K! ONLINE


Pergerakan pulang pelajar ke kampus bermula hari ini
Oleh MOHD. HUSNI MOHD. NOOR

15 Mei 2021, 4:41 pm
PUTRAJAYA – Kementerian Pengajian Tinggi (KPT) memaklumkan pergerakan pulang pelajar institusi pengajian tinggi (IPT) ke kampus masing-masing bermula hari ini hingga 20 Mei depan.
KPT menerusi hantaran di Facebook hari ini berkata, pergerakan pulang secara bersasar itu membabitkan tiga kaedah iaitu menggunakan kenderaan sendiri, dihantar oleh ibu bapa atau penjaga dan menggunakan bas yang diselaraskan oleh pihak IPT.
Beliau berkata, pergerakan pelajar menggunakan kenderaan awam tidak dibenarkan kecuali perkhidmatan penerbangan.
“Hanya pelajar yang memasuki Sabah sahaja diwajibkan menjalani Ujian Swab RT-PCR atau RTK-Ag dalam tempoh tiga hari sebelum pergerakan ke Sabah dan tertakluk kepada arahan semasa kerajaan negeri.
“Bilangan ibu bapa atau penjaga yang menghantar anak adalah tidak melebihi dua orang sahaja tidak termasuk pelajar.
“Manakala, tempoh masa maksimum yang dibenarkan untuk menghantar anak adalah dua hari dari tarikh yang dibenarkan,” katanya.

Katanya, pelajar latihan industri dibenarkan pulang dan kembali ke tempat latihan mereka selepas tamat cuti Aidilfitri.
Selain itu, katanya, kos pergerakan kembali ke kampus, termasuk bagi menjalani ujian swab adalah di bawah tanggungan pelajar sendiri.
Jelasnya lagi, terdapat enam kategori pelajar yang tidak perlu mendapatkan kebenaran polis bagi pergerakan pulang ke kampus.
“Pergerakan ibu bapa atau penjaga pelajar yang perlu merentas daerah atau negeri perlu membawa bersama surat pelepasan perjalanan rentas daerah atau negeri yang dikeluarkan oleh IPT dan mematuhi SOP yang ditetapkan oleh MKN.
“Pergerakan itu bagaimanapun tidak perlu memohon kebenaran daripada pihak polis,” katanya.-K!ONLINE


Fiza Sabjahan kongsi tip, makan limau bakar untuk dapat deria rasa
Oleh MOHAMMAD SHAHEMY AZMI

15 Mei 2021, 4:17 pm
PETALING JAYA – Pengacara dan personaliti TV, Fiza Sabjahan berkongsi kaedah untuk mendapatkan semula deria rasa yang hilang selepas dijangkiti Covid-19 dengan cara memakan buah limau yang dibakar.
Menerusi perkongsian dalam Instagramnya, pengacara program Wanita Hari Ini itu berkata, salah satu gejala Covid-19 ialah seseorang itu akan kehilangan deria rasa.
“Salah satu gejala Covid-19 ialah hilang deria rasa dan perasaan itu sangat tidak menyeronokkan. Jadi ini adalah cara untuk dapatkan deria rasa semua. Boleh cuba dan semoga bermanfaat,” tulisnya dalam Instagram.
Berdasarkan video yang memuat naik dalam Instagramnya, kelihatan seorang wanita mendakwa dia telah kehilangan deria rasa akibat Covid-19.
Untuk mendapatkan semula deria tersebut, dia telah membakar sebiji buah limau (sunkist) sehingga rentung dan memakannya bersama gula perang.
Selepas memakan buah limau bakar tersebut, wajah wanita itu masih tidak menunjukkan sebarang reaksi kerana masih belum mendapat deria rasanya.

Bagaimanapun, selang beberapa ketika, wanita itu menjamah makanan lain dan menjerit kegembiraan kerana dapat merasai makanan tersebut.
Dalam perkongsian tersebut juga, Fiza turut memetik nama rakan pengacaranya, Fariha Onn kerana berkongsi tip tersebut kepadanya.
“Tidak sabar nak cuba,” kata Fiza.
Menerusi tinjauan Kosmo! Online dalam Instagramnya, Fiza kini sedang menjalani kuarantin kendiri sejak seminggu lalu selepas menjadi kontak rapat kepada individu positif Covid-19 -K! ONLINE


Kompaun tuan rumah RM25,000, tetamu RM5,000 palsu
Oleh MASTURAH SURADI

15 Mei 2021, 5:48 pm
MERSING – Polis Mersing menafikan melakukan serbuan ke atas sebuah rumah di Jalan Dahlia 1, Taman Sri Mersing di sini dan mengeluarkan kompaun kepada tuan rumah serta tetamu yang hadir.
Ketua Polis Daerah Mersing, Superintendan Cyril Edrward Nuing berkata, pihaknya bukan melakukan serbuan sebaliknya hanya membuat pemeriksaan biasa selepas menerima laporan.
Pesanan ringkas yang tular diaplikasi WhatsApp hari ini.
“Tiada serbuan, cuma pemeriksaan biasa sahaja. Polis menerima maklumat kata ada majlis pertunangan tetapi tidak jadi.
“Tiada tindakan diambil,”katanya ketika dihubungi hari ini.
Terdahulu, tular di aplikasi WhatsApp mesej berkenaan sebuah rumah di jalan berkenaan yang diserbu hari ini.-K! ONLINE


Kanak-kanak lelaki dipercayai lemas ketika berkelah
Oleh ASLIZA MUSA

15 Mei 2021, 5:18 pm
IPOH – Seorang kanak-kanak lelaki disahkan meninggal dunia di hospital selepas lebih sejam bertarung nyawa setelah dihanyutkan arus deras ketika mandi bersama keluarganya di Sungai Ulu Piah di Tambun dekat sini hari ini.
Mangsa, Izz Auf Ghazali, 4, disahkan meninggal dunia pada pukul 12.55 tengah hari ketika dirawat di wad kecemasan Hospital Raja Permaisuri Bainun (HRPB).
Ketua Polis Daerah Ipoh, Asisten Komisioner A. Asmadi Abdul Aziz berkata, mangsa datang ke lokasi itu pada pukul 10 pagi untuk berkelah bersama nenek, bapa saudara dan dua abangnya.
Katanya, semasa sedang mandi, mangsa dikatakan menjerit meminta tolong dan bapa saudaranya cuba menyelamatkan kanak-kanak itu namun gagal dan dia dihanyutkan arus deras sebelum hilang daripada pandangan.
“Bapa saudara mangsa telah meminta pertolongan penduduk dan orang awam yang berada di situ. Seorang lelaki yang kebetulan sedang berbasikal di lokasi kejadian telah menjumpai mangsa kira-kira 1.5 kilometer dari lokasi terakhir dia dilihat.
“Mangsa yang tidak sedarkan diri itu telah dibawa naik ke tebing sungai dan segera dihantar ke HRPB oleh pihak ambulans untuk rawatan,” katanya.

Menurut beliau, mangsa telah diberikan bantuan pernafasan namun disahkan meninggal dunia semasa rawatan.-K! ONLINE


PGA selamatkan barangan subsidi bernilai RM368,000
Oleh YATIMIN ABDULLAH

15 Mei 2021, 4:30 pm
RANTAU PANJANG – Pasukan Gerakan Am (PGA) Batalion 7 merampas pelbagai barangan subsidi bernilai lebih RM368,000 di laluan tikus di sempadan negara dalam tempoh sebulan.
Pegawai Pemerintah PGA Batalion 7, Superintendan Azhari Nusi berkata, rampasan menerusi Ops Benteng Covid-19 bermula 16 April sehingga semalam itu dibantu oleh Kementerian Perdagangan Dalam Negeri dan Hal Ehwal Pengguna (KPDNHEP) Kelantan.
Katanya, sepanjang tempoh itu, pelbagai barangan subsidi dirampas merangkumi tepung, minyak masak dan petrol.
“Selain itu, kita berjaya menangkap empat lelaki tempatan yang bertindak sebagai penyeludup.
“Siasatan awal mendapati permintaan tinggi di negara jiran menjadi penyumbang kepada aktiviti berkenaan,” katanya pada sidang akhbar di Markas PGA, Lubok Stol di sini hari ini.
Azhari memberitahu, keseluruhan rampasan seludup yang berjaya dirampas berjumlah RM4.8 juta sepanjang penugasan menerusi Op Benteng Covid-19 di negeri ini.

Katanya, jumlah itu merangkumi mercun, daun ketum, air ketum, ubat batuk, haiwan eksotik, tepung, minyak masak, petrol, kontraban dan lembu.
“Meskipun penyeludup menukar operasi mereka sepanjang Ramadan kepada waktu berbuka dan bersahur, namun anggota PGA berjaya membaca perubahan taktik itu,” katanya.-K!ONLINE


Bapa saudara Sharnaaz Ahmad meninggal dunia akibat Covid-19
Oleh KOSMO!

15 Mei 2021, 4:12 pm
PETALING JAYA – Pelakon Sharnaaz Ahmad berkongsi kedukaan yang menyelubungi keluarganya apabila baru sahaja kehilangan bapa saudara akibat Covid-19.
Berita tersebut dikongsikan Sharnaaz, 35, dalam satu hantaran Instagramnya menerusi sekeping gambar hitam putih Allahyarham yang mesra dibahasakannya Uncle Ijan itu beberapa jam lalu.
Pelakon drama Pelindung Seorang Puteri itu turut memberi pesanan kepada pengikutnya bahawa penularan wabak Covid-19 memang wujud dan sangat membahayakan semua orang di luar sana.
“Saya baru sahaja kehilangan pakcik, Uncle Ijan disebabkan Covid-19 tahap empat. Kawan-kawan, benda ini bahaya sangat. Jaga diri okey.
“Sedekahkan al-Fatihah buat Uncle Ijan dan yang kepada yang telah gugur disebabkan Covid-19. Semoga keluarga Uncle Ijan tabah.
“Al-Fatihah, semoga arwah dicucuri rahmat dan ditempatkan bersama kalangan orang soleh dan beriman. Diampunkan segala dosa dan diredai Allah SWT,” tulisnya.

Terdahulu, beberapa artis tempatan pernah dijangkiti virus maut tersebut iaitu Sweet Qismina, Farisha Irwayu dan Laila Nasir.
Sementara baru-baru ini, pelakon Nora Danish, Tiz Zaqyah dan Nabila Huda juga mengalami nasib sama apabila disahkan positif Covid-19. – K! ONLINE